title: 2009/543/ΕΚ: Απόφαση της Επιτροπής, της 13ης Αυγούστου 2008 , περί καθορισμού των οικολογικών κριτηρίων απονομής του κοινοτικού οικολογικού σήματος σε χρώματα και βερνίκια εξωτερικών χώρων [κοινοποιηθείσα υπό τον αριθμό Ε(2008) 4452] (Κείμενο που παρουσιάζει ενδιαφέρον για τον ΕΟΧ)

text:
               14.7.2009

               EL

               Επίσημη Εφημερίδα της Ευρωπαϊκής Ένωσης

               L 181/27

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 13ης Αυγούστου 2008
   περί καθορισμού των οικολογικών κριτηρίων απονομής του κοινοτικού οικολογικού σήματος σε χρώματα και βερνίκια εξωτερικών χώρων
   [κοινοποιηθείσα υπό τον αριθμό Ε(2008) 4452]
   (Κείμενο που παρουσιάζει ενδιαφέρον για τον ΕΟΧ)
   (2009/543/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με τον κανονισμό (ΕΚ) αριθ. 1980/2000, το κοινοτικό οικολογικό σήμα μπορεί να απονεμηθεί στα προϊόντα που διαθέτουν χαρακτηριστικά τα οποία τους επιτρέπουν να συμβάλουν ουσιαστικά στη βελτίωση καθοριστικών περιβαλλοντικών παραμέτρων.

               (2)

               Ο κανονισμός (ΕΚ) αριθ. 1980/2000 προβλέπει τον καθορισμό ειδικών κριτηρίων απονομής του οικολογικού σήματος ανά κατηγορία προϊόντων.

               (3)

               Ενδείκνυται να εκδοθεί νέα απόφαση για τον καθορισμό οικολογικών κριτηρίων απονομής του κοινοτικού οικολογικού σήματος σε χρώματα και βερνίκια εξωτερικών χώρων.

               (4)

               Τα οικολογικά κριτήρια και οι σχετικές απαιτήσεις εκτίμησης και εξακρίβωσης πρέπει να ισχύουν για τετραετή περίοδο.

               (5)

               Τα μέτρα που προβλέπονται από την παρούσα απόφαση βασίζονται στο σχέδιο κριτηρίων που καταρτίστηκε από το συμβούλιο οικολογικής σήμανσης της Ευρωπαϊκής Ένωσης, το οποίο έχει συσταθεί δυνάμει του άρθρου 13 του κανονισμού (ΕΚ) αριθ. 1980/2000.

               (6)

               Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 17 του κανονισμού (ΕΚ) αριθ. 1980/2000,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η κατηγορία προϊόντων «χρώματα και βερνίκια εξωτερικών χώρων» περιλαμβάνει τα διακοσμητικά και προστατευτικά χρώματα και βερνίκια, βερνίκια εμποτισμού και συναφή προϊόντα εξωτερικών χώρων, για ερασιτεχνική και επαγγελματική χρήση σε κτίρια και εξωτερικά είδη επίπλωσης, δάπεδα και περιφράξεις σύμφωνα με την παράγραφο 2, τα οποία έχουν αναπτυχθεί πρωτίστως για εξωτερική χρήση και διατίθενται στο εμπόριο για τη χρήση αυτή.
   Στην κατηγορία αυτή συμπεριλαμβάνονται, μεταξύ άλλων, τα επιχρίσματα και χρώματα δαπέδων, τα προϊόντα στα οποία οι διανομείς προσδίδουν απόχρωση σύμφωνα με τις απαιτήσεις των ερασιτεχνών ή επαγγελματιών διακοσμητών, τα συστήματα χρωματισμού και τα διακοσμητικά χρώματα υπό μορφή υγρού ή πάστας τα οποία έχουν ενδεχομένως προσυσκευαστεί, χρωματιστεί ή προετοιμαστεί από τον παραγωγό ώστε να ικανοποιούν τις ανάγκες των καταναλωτών, συμπεριλαμβανομένων των χρωμάτων ξύλου, των βερνικιών εμποτισμού, των βερνικιών ξύλινων δαπέδων, των επιχρισμάτων τοιχοποιίας και των τελειωμάτων μετάλλου (εξαιρούνται τα αντιδιαβρωτικά τελειώματα και αστάρια), καθώς και τα αστάρια (και υποστρώματα) των εν λόγω συστημάτων προϊόντων.
   2.   Ως «χρώμα» νοείται ένα έγχρωμο υλικό επικάλυψης, υπό μορφή υγρού ή πάστας ή σκόνης, το οποίο, όταν εφαρμόζεται σε μια προς βαφή επιφάνεια, σχηματίζει αδιαφανές υμένιο με προστατευτικές, διακοσμητικές ή ειδικές τεχνικές ιδιότητες.
   Ως «βερνίκι» νοείται ένα διαφανές υλικό επικάλυψης το οποίο, όταν εφαρμόζεται σε μια προς βαφή επιφάνεια, σχηματίζει στερεό διαφανές υμένιο με προστατευτικές, διακοσμητικές ή ειδικές τεχνικές ιδιότητες.
   Μετά την εφαρμογή, το χρώμα ή βερνίκι στεγνώνει, σχηματίζοντας μια στερεή προστατευτική επίχριση που προσκολλάται.
   Τα διακοσμητικά χρώματα και βερνίκια είναι χρώματα και βερνίκια που εφαρμόζονται για διακοσμητικούς και προστατευτικούς σκοπούς σε κτίρια, στα διακοσμητικά τους στοιχεία και στα προσαρτήματά τους, καθώς και σε εξωτερικά είδη επίπλωσης, δάπεδα και περιφράξεις. Τα προϊόντα αυτά εφαρμόζονται επιτόπου, επιτελούν δε διακοσμητική και, παράλληλα, προστατευτική λειτουργία.
   Τα βερνίκια εμποτισμού είναι επιχρίσματα που σχηματίζουν διαφανές ή ημιδιαφανές υμένιο με σκοπό τη διακόσμηση και την προστασία του ξύλου από τις καιρικές συνθήκες, το οποίο διευκολύνει τη συντήρησή του.
   Τα επιχρίσματα τοιχοποιίας είναι επιχρίσματα που σχηματίζουν διακοσμητικό και προστατευτικό υμένιο και χρησιμοποιούνται πάνω σε σκυρόδεμα, σε (επιδεχόμενη βαφή) πλινθοδομή, σε τσιμεντόλιθους, σε επιχρίσματα με κονίαμα και σε κονιάματα πυριτικού ασβεστίου ή οπλισμένα με ίνες. Προορίζονται κυρίως για εξωτερική χρήση, αλλά μπορούν να χρησιμοποιηθούν και σε εσωτερικούς χώρους ή σε υπερώα και οροφές εξωστών.
   Τα «συστήματα χρωματισμού» είναι μέθοδος παραγωγής αποχρώσεων με την ανάμειξη μιας «βάσης» με βαφές.
   3.   Στην κατηγορία προϊόντων δεν περιλαμβάνονται τα ακόλουθα:

               α)

               αντιδιαβρωτικά επιχρίσματα·

               β)

               αντιρρυπαντικά επιχρίσματα (υφαλοχρώματα)·

               γ)

               συντηρητικά ξύλου·

               δ)

               επιχρίσματα για ειδικές βιομηχανικές και επαγγελματικές χρήσεις, συμπεριλαμβανημένων των επιχρισμάτων υψηλής αντοχής·

               ε)

               κάθε προϊόν που έχει αναπτυχθεί πρωτίστως για εσωτερική χρήση και διατίθεται στο εμπόριο για τη χρήση αυτή.

         Άρθρο 2
   1.   Για να απονεμηθεί το κοινοτικό οικολογικό σήμα δυνάμει του κανονισμού (ΕΚ) αριθ. 1980/2000 και με την επιφύλαξη των παραγράφων 2 και 3 του παρόντος άρθρου, τα χρώματα και βερνίκια πρέπει να εμπίπτουν στην κατηγορία προϊόντων «χρώματα και βερνίκια εξωτερικών χώρων», όπως αυτή ορίζεται στο άρθρο 2, και να πληρούν τα οικολογικά κριτήρια που καθορίζονται στο παράρτημα της παρούσας απόφασης.
   2.   Τα ειδικά δραστικά επιχρίσματα δύο συστατικών για συγκεκριμένες τελικές χρήσεις πληρούν τις ακόλουθες προϋποθέσεις:

               α)

               καθένα από τα δύο συστατικά πρέπει να ανταποκρίνεται στα οικολογικά κριτήρια που καθορίζονται στο παράρτημα (εξαιρουμένου του κριτηρίου που αφορά τις πτητικές οργανικές ενώσεις)·

               β)

               πρέπει να συνοδεύονται από πληροφορίες που διευκρινίζουν ότι τα δύο συστατικά δεν πρέπει να χρησιμοποιούνται χωριστά ούτε να αναμιγνύονται με άλλα προϊόντα·

               γ)

               το τελικό ετοιμόχρηστο προϊόν, πάντως, πρέπει να ανταποκρίνεται και αυτό στα οικολογικά κριτήρια, συμπεριλαμβανομένου του κριτηρίου για τις πτητικές οργανικές ενώσεις.

         3.   Τα επιχρίσματα που διατίθενται στο εμπόριο τόσο για εσωτερική όσο και για εξωτερική χρήση πρέπει να πληρούν, αφενός τα κριτήρια που καθορίζονται στην παρούσα απόφαση για τα χρώματα και βερνίκια εξωτερικών χώρων και, αφετέρου, τα κριτήρια της απόφασης 2009/544/ΕΚ της Επιτροπής (2) για τα χρώματα και βερνίκια εσωτερικών χώρων.
   Άρθρο 3
   Τα οικολογικά κριτήρια για την κατηγορία προϊόντων «χρώματα και βερνίκια εξωτερικών χώρων» και οι σχετικές απαιτήσεις εκτίμησης και εξακρίβωσης ισχύουν για τέσσερα έτη από την ημερομηνία έναρξης ισχύος της παρούσας απόφασης.
   Άρθρο 4
   Για διοικητικούς σκοπούς, η κατηγορία προϊόντων «χρώματα και βερνίκια εξωτερικών χώρων» λαμβάνει τον κωδικό αριθμό «33».
   Άρθρο 5
   Η παρούσα απόφαση απευθύνεται στα κράτη μέλη.

      Βρυξέλλες, 13 Αυγούστου 2008.

            Για την Επιτροπή

         Olli REHN

            Μέλος της Επιτροπής

      (1)  ΕΕ L 237 της 21.9.2000, σ. 1.

      (2)  Βλ. σελίδα 39 στην παρούσα Επίσημη Εφημερίδα.

      ΠΑΡΑΡΤΗΜΑ
      A.   ΠΛΑΙΣΙΟ

         Σκοποί των κριτηρίων

      Τα κριτήρια αποσκοπούν ιδίως:

                  —

                  στην αποδοτική χρήση των προϊόντων και την ελαχιστοποίηση των αποβλήτων,

                  —

                  στον περιορισμό των περιβαλλοντικών και άλλων κινδύνων (όπως εκείνοι που απειλούν το τροποσφαιρικό όζον) με τη μείωση των εκπομπών διαλυτών,

                  —

                  στη μείωση των απορρίψεων τοξικών ή κατ’ άλλο τρόπο ρυπογόνων ουσιών στα ύδατα. Τα κριτήρια καθορίζονται σε επίπεδα τα οποία προάγουν την επισήμανση των χρωμάτων και βερνικιών εξωτερικής χρήσης που έχουν λιγότερο δυσμενείς περιβαλλοντικές επιπτώσεις.

         Απαιτήσεις όσον αφορά την εκτίμηση και την εξακρίβωση

      Οι ειδικές απαιτήσεις όσον αφορά την εκτίμηση και την εξακρίβωση αναφέρονται σε κάθε κριτήριο.
      Όταν ο αιτών οφείλει να υποβάλει δηλώσεις, τεκμηρίωση, αναλύσεις, εκθέσεις δοκιμών ή άλλα αποδεικτικά στοιχεία από τα οποία να προκύπτει η συμμόρφωση προς τα κριτήρια, εξυπακούεται ότι αυτά μπορούν να προέρχονται από τον αιτούντα ή/και από τον ή τους προμηθευτές του ή/και από τον ή τους προμηθευτές των τελευταίων, κατά περίπτωση.
      Όπου ενδείκνυται, επιτρέπεται να χρησιμοποιούνται άλλες μέθοδοι δοκιμών εκτός από εκείνες που υποδεικνύονται για κάθε κριτήριο, εάν κρίνονται ισοδύναμες από τον αρμόδιο φορέα ο οποίος εξετάζει την αίτηση.
      Όπου ενδείκνυται, οι αρμόδιοι φορείς μπορούν να απαιτούν την υποβολή δικαιολογητικών και να διενεργούν ανεξάρτητες εξακριβώσεις.
      Συνιστάται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS (κοινοτικό σύστημα οικολογικής διαχείρισης και ελέγχου) ή το πρότυπο ΕΝ ISO 14001, κατά την αξιολόγηση των αιτήσεων και την παρακολούθηση της συμμόρφωσης προς τα κριτήρια (σημείωση: δεν απαιτείται η εφαρμογή των εν λόγω συστημάτων διαχείρισης).
      Εφόσον στα κριτήρια αναφέρονται συστατικά, αυτά περιλαμβάνουν τις ουσίες και τα παρασκευάσματα. Οι έννοιες «ουσίες» και «παρασκευάσματα» ορίζονται στον κανονισμό REACH [(κανονισμός (ΕΚ) αριθ. 1907/2006) του Ευρωπαϊκού Κοινοβουλίου και του Συμβουλίου (1)].
      Θα πρέπει να γνωστοποιείται στον αρμόδιο φορέα η ακριβής σύνθεση του προϊόντος, ως προς όλες τις ουσίες που ο αιτών χρησιμοποιεί σε αυτή. Θα πρέπει να αναφέρεται κάθε ουσία, συμπεριλαμβανομένων των προσμίξεων, που περιέχεται σε συγκέντρωση άνω του 0,01 % (κατά μάζα), εκτός εάν σε άλλο σημείο των κριτηρίων καθορίζεται χαμηλότερη συγκέντρωση.
      B.   ΟΙΚΟΛΟΓΙΚΑ ΚΡΙΤΗΡΙΑ

      Όλα τα κριτήρια εκτός από το κριτήριο 3, που αφορά οριακές τιμές πτητικών οργανικών ενώσεων (VOC), ισχύουν για τα χρώματα ή βερνίκια όπως είναι συσκευασμένα. Σύμφωνα με την οδηγία 2004/42/ΕΚ του Ευρωπαϊκού Κοινοβουλίου και του Συμβουλίου (2), οι οριακές τιμές VOC αφορούν τα ετοιμόχρηστα προϊόντα και, συνεπώς, η μέγιστη περιεκτικότητα σε VOC θα πρέπει να υπολογίζεται με βάση τις τυχόν συνιστώμενες προσθήκες, όπως χρωστικών ή/και αραιωτικών. Για τον υπολογισμό αυτό απαιτούνται δεδομένα σχετικά με την περιεκτικότητα σε στερεό υπόλειμμα και σε VOC και την πυκνότητα του προϊόντος, τα οποία παρέχονται από τους προμηθευτές των πρώτων υλών.
      Τα κριτήρια 1 και 2 ισχύουν μόνο για το λευκό και τα ανοικτά χρώματα (συμπεριλαμβάνονται τα τελειώματα, αστάρια, υποστρώματα ή/και ενδιάμεσα χρώματα).
      Στην περίπτωση των συστημάτων χρωματισμού, τα κριτήρια 1 και 2 ισχύουν μόνο για τη λευκή βάση [η βάση που περιέχει τη μεγαλύτερη ποσότητα διοξειδίου του τιτανίου (TiO2)]. Εάν είναι αδύνατον να επιτευχθεί με τη λευκή βάση η απαιτούμενη απόδοση των τουλάχιστον 6 m2 ανά λίτρο με καλυπτικότητα 98 %, σύμφωνα με το κριτήριο 7 στοιχείο α), τα κριτήρια πληρούνται μετά τον χρωματισμό για τον σχηματισμό του πρότυπου χρώματος RAL 9010.
      Τα κριτήρια 1 και 2 δεν ισχύουν για τα διαφανή επιχρίσματα.
      1.   Λευκές χρωστικές

         Περιεκτικότητα σε λευκές χρωστικές (λευκές ανόργανες χρωστικές με δείκτη διάθλασης άνω του 1,8): Τα χρώματα θα πρέπει να έχουν περιεκτικότητα σε λευκές χρωστικές που δεν υπερβαίνει τα 38 g ανά m ξηρού υμενίου με αδιαφάνεια 98 %. Η απαίτηση αυτή δεν ισχύει για τα βερνίκια και τα βερνίκια εμποτισμού.

         Εκτίμηση και εξακρίβωση: Ο αιτών είτε υποβάλλει δήλωση με την οποία βεβαιώνει ότι δεν χρησιμοποιούνται λευκές χρωστικές είτε αναφέρει την περιεκτικότητα στις εν λόγω ουσίες και την απόδοση, συνοδευόμενη από λεπτομερή υπολογισμό που να αποδεικνύει τη συμμόρφωση προς το παρόν κριτήριο.
      2.   Διοξείδιο του τιτανίου

         Διοξείδιο του τιτανίου: Οι εκπομπές και οι απορρίψεις αποβλήτων που οφείλονται στην παραγωγή χρωστικών διοξειδίου του τιτανίου δεν υπερβαίνουν τις ακόλουθες τιμές (προερχόμενες από το έγγραφο αναφοράς για τις βέλτιστες διαθέσιμες τεχνικές (BREF) που αφορά την παραγωγή μεγάλων ποσοτήτων ανόργανων χημικών ουσιών (Αύγουστος του 2007):

                  —

                  εκπομπές SOx (εκφραζόμενες σε SO2): 266 mg ανά m ξηρού υμενίου (αδιαφάνεια 98 %),

                  —

                  θειικά απόβλητα: 19 g ανά m ξηρού υμενίου (αδιαφάνεια 98 %),

                  —

                  χλωριούχα απόβλητα: 3,9, 6,8 και 12,5 g ανά m ξηρού υμενίου (αδιαφάνεια 98 %) για το φυσικό ρουτίλιο, το συνθετικό ρουτίλιο και τις μεταλλουργικές σκωρίες, αντιστοίχως.

         Εκτίμηση και εξακρίβωση: Ο αιτών υποβάλλει είτε δήλωση με την οποία βεβαιώνει ότι δεν χρησιμοποιείται η εν λόγω ουσία είτε τεκμηρίωση που αναφέρει τα αντίστοιχα επίπεδα εκπομπών και απορρίψεων αποβλήτων για τις συγκεκριμένες παραμέτρους, την περιεκτικότητα του προϊόντος σε διοξείδιο του τιτανίου και την απόδοση, συνοδευόμενη από λεπτομερή υπολογισμό που να αποδεικνύει τη συμμόρφωση προς το παρόν κριτήριο.
      3.   Πτητικές οργανικές ενώσεις (VOC)

      Η περιεκτικότητα σε VOC δεν υπερβαίνει τα ακόλουθα όρια:

                  Ταξινόμηση των προϊόντων (οδηγία 2004/42/ΕΚ)

                  Οριακές τιμές VOC (g/l συμπεριλαμβανομένου του νερού)

                  Επιχρίσματα για εξωτερικούς τοίχους ορυκτού υποστρώματος

                  40

                  Χρώματα εξωτερικής χρήσης για διακοσμητικά στοιχεία και επενδύσεις από ξύλο και μέταλλο, συμπεριλαμβανομένων των υποστρωμάτων

                  90

                  Βερνίκια και βερνίκια εμποτισμού εξωτερικής χρήσης για διακοσμητικά στοιχεία, συμπεριλαμβανομένων των αδιαφανών βερνικιών εμποτισμού

                  90

                  Εξωτερικής χρήσης βερνίκια εμποτισμού ελάχιστου πάχους

                  75

                  Αστάρια (εξωτερικής χρήσης)

                  15

                  Συνδετικά αστάρια (εξωτερικής χρήσης)

                  15

                  Ειδικά επιχρίσματα ενός συστατικού

                  100

                  Ειδικά δραστικά επιχρίσματα δύο συστατικών για συγκεκριμένες τελικές χρήσεις, όπως για δάπεδα

                  100

            Στο πλαίσιο αυτό, ως πτητική οργανική ένωση (VOC) νοείται κάθε οργανική ένωση με αρχικό σημείο βρασμού ίσο με 250 °C ή χαμηλότερο, μετρούμενο υπό κανονική πίεση 101,3 kPa, όπως ορίζεται στην οδηγία 2004/42/ΕΚ της Ευρωπαϊκής Ένωσης (ΕΕ). Για τον καθορισμό των οριακών τιμών VOC χρησιμοποιούνται οι υποκατηγορίες χρωμάτων και βερνικιών που προβλέπονται στην οδηγία. Στον ανωτέρω πίνακα εμφαίνονται μόνο οι κατηγορίες που έχουν σχέση με τα επιχρίσματα εξωτερικών χώρων.

         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο. αναφέρει την περιεκτικότητα σε VOC.
      4.   Πτητικοί αρωματικοί υδρογονάνθρακες (VAH)

      Δεν προστίθενται κατευθείαν στο προϊόν πτητικοί αρωματικοί υδρογονάνθρακες, πριν από τον χρωματισμό ή κατά τη διάρκειά του (κατά περίπτωση). Ωστόσο, επιτρέπεται η προσθήκη συστατικών που περιέχουν VAH μέχρι ένα όριο, τόσο ώστε η περιεκτικότητα του τελικού προϊόντος σε VAH να μην υπερβαίνει το 0,1 % (κατά μάζα).
      Στο πλαίσιο αυτό, ως πτητικός αρωματικός υδρογονάνθρακας (VAH) νοείται κάθε οργανική ένωση, όπως ορίζεται στην οδηγία 2004/42/ΕΚ, με αρχικό σημείο βρασμού ίσο με 250 °C ή χαμηλότερο, μετρούμενο υπό κανονική πίεση 101,3 kPa, η οποία παρουσιάζει τουλάχιστον έναν αρωματικό δακτύλιο στον ανεπτυγμένο συντακτικό τύπο της.

         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, με την οποία βεβαιώνει ότι δεν έχουν προστεθεί VAH παρά μόνο σε προπαρασκευασμένα συστατικά, και, κατά περίπτωση, δηλώσεις των προμηθευτών των συστατικών που επιβεβαιώνουν την περιεκτικότητά τους σε VAH.
      5.   Βαρέα μέταλλα

      Τα ακόλουθα βαρέα μέταλλα ή οι ενώσεις τους δεν χρησιμοποιούνται ως συστατικά του προϊόντος ή της βαφής, κατά περίπτωση (είτε ως ουσίες είτε ως συστατικά χρησιμοποιούμενου παρασκευάσματος): κάδμιο, μόλυβδος, χρώμιο (VI), υδράργυρος, αρσενικό, βάριο (πλην του θειικού βαρίου), σελήνιο, αντιμόνιο.
      Δεν προστίθεται επίσης κοβάλτιο ως συστατικό, εξαιρουμένων των αλάτων κοβαλτίου που χρησιμοποιούνται ως στεγνωτικό σε αλκυδικά χρώματα. Τα άλατα αυτά επιτρέπεται να χρησιμοποιούνται σε συγκέντρωση που δεν υπερβαίνει το 0,05 % (κατά μάζα) στο τελικό προϊόν, μετρούμενα ως μεταλλικό κοβάλτιο. Από την παρούσα απαίτηση εξαιρείται επίσης το κοβάλτιο που περιέχεται σε χρωστικές.
      Είναι αποδεκτό να περιέχουν τα συστατικά ίχνη των εν λόγω μετάλλων σε αναλογία έως 0,01 % (κατά μάζα), προερχόμενα από προσμίξεις των πρώτων υλών.

         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, καθώς και δηλώσεις των προμηθευτών των συστατικών (κατά περίπτωση).
      6.   Επικίνδυνες ουσίες

                  α)

                     Το προϊόν: Το προϊόν δεν πρέπει να ταξινομείται ως πολύ τοξικό, τοξικό, επικίνδυνο για το περιβάλλον, καρκινογόνο, τοξικό για την αναπαραγωγή, επιβλαβές, διαβρωτικό, μεταλλαξιγόνο ή ερεθιστικό (μόνον εφόσον αυτό οφείλεται στην παρουσία συστατικών που επισημαίνονται με τη φράση κινδύνου R43), σύμφωνα με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου (3), πριν ή μετά τον χρωματισμό (κατά περίπτωση).

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από δελτίο δεδομένων ασφαλείας για τα υλικά του προϊόντος σύμφωνα με τις απαιτήσεις του παραρτήματος ΙΙ του REACH.

                  β)

                     Συστατικά (πολύ τοξικά, τοξικά, καρκινογόνα, μεταλλαξιγόνα, τοξικά για την αναπαραγωγή): Δεν πρέπει να χρησιμοποιείται κανένα συστατικό, συμπεριλαμβανομένων εκείνων που χρησιμοποιούνται στον χρωματισμό (κατά περίπτωση), στο οποίο, κατά τον χρόνο της αίτησης, έχει αποδοθεί ή ενδέχεται να αποδοθεί οποιαδήποτε από τις ακόλουθες φράσεις κινδύνου (ή συνδυασμός τους):

                              —

                              R23 (τοξικό όταν εισπνέεται),

                              —

                              R24 (τοξικό σε επαφή με το δέρμα),

                              —

                              R25 (τοξικό σε περίπτωση καταπόσεως),

                              —

                              R26 (πολύ τοξικό όταν εισπνέεται),

                              —

                              R27 (πολύ τοξικό σε επαφή με το δέρμα),

                              —

                              R28 (πολύ τοξικό σε περίπτωση καταπόσεως),

                              —

                              R33 (κίνδυνος αθροιστικών επιδράσεων),

                              —

                              R39 (κίνδυνος πολύ σοβαρών μονίμων επιδράσεων),

                              —

                              R40 (ύποπτο καρκινογένεσης),

                              —

                              R42 (μπορεί να προκαλέσει ευαισθητοποίηση όταν εισπνέεται),

                              —

                              R45 (μπορεί να προκαλέσει καρκίνο),

                              —

                              R46 (μπορεί να προκαλέσει κληρονομικές γενετικές βλάβες),

                              —

                              R48 (κίνδυνος σοβαρής βλάβης της υγείας ύστερα από παρατεταμένη έκθεση),

                              —

                              R49 (μπορεί να προκαλέσει καρκίνο όταν εισπνέεται),

                              —

                              R60 (μπορεί να εξασθενίσει τη γονιμότητα),

                              —

                              R61 (μπορεί να βλάψει το έμβρυο κατά τη διάρκεια της κύησης),

                              —

                              R62 (πιθανός κίνδυνος για εξασθένηση της γονιμότητας),

                              —

                              R63 (πιθανός κίνδυνος δυσμενών επιδράσεων στο έμβρυο κατά τη διάρκεια της κύησης),

                              —

                              R68 (πιθανός κίνδυνος μονίμων επιδράσεων),

                        σύμφωνα με την οδηγία 67/548/ΕΟΚ του Συμβουλίου (4), και τις μεταγενέστερες τροποποιήσεις της. Ωστόσο, επιτρέπεται να χρησιμοποιούνται ως συντηρητικά στη σύνθεση του προϊόντος δραστικά συστατικά στα οποία αποδίδεται οποιαδήποτε από τις φράσεις κινδύνου R23, R24, R25, R26, R27, R28, R39, R40 ή R48 (ή συνδυασμός τους), σε αναλογία έως 0,1 % (κατά μάζα) της συνολικής σύνθεσης του χρώματος.
                  Εναλλακτικά, μπορεί να ληφθεί υπόψη το σύστημα οικουμενικής εναρμόνισης της ταξινόμησης (GHS) (5). Στην περίπτωση αυτή, δεν πρέπει να χρησιμοποιούνται συστατικά, συμπεριλαμβανομένων εκείνων που χρησιμοποιούνται στον χρωματισμό (κατά περίπτωση), τα οποία κατατάσσονται στις ακόλουθες κατηγορίες (ή συνδυασμό τους):

                              —

                              οξεία τοξικότητα (από το στόμα), κατηγορίας Ι, ΙΙ, ΙΙΙ,

                              —

                              οξεία τοξικότητα (από το δέρμα), κατηγορίας Ι, ΙΙ, ΙΙΙ,

                              —

                              οξεία τοξικότητα (μέσω της εισπνοής), κατηγορίας Ι, ΙΙ, ΙΙΙ,

                              —

                              ευαισθητοποίηση του αναπνευστικού συστήματος, κατηγορίας Ι,

                              —

                              μεταλλαξιγόνοι ουσίες κατηγορίας Ι, ΙΙ,

                              —

                              καρκινογόνοι ουσίες κατηγορίας Ι, ΙΙ,

                              —

                              τοξικές για την αναπαραγωγή ουσίες κατηγορίας Ι, ΙΙ,

                              —

                              ειδική συστημική τοξικότητα στα όργανα-στόχους (εφάπαξ έκθεση), κατηγορίας Ι, ΙΙ,

                              —

                              ειδική συστημική τοξικότητα στα όργανα-στόχους (επανειλημμένη έκθεση), κατηγορίας Ι, ΙΙ,

                        όπως καθορίστηκαν στην έκδοση ST/SG/AC.10/30 (6) και αναθεωρήθηκαν στην έκδοση ST/SG/AC.10/34/Add.3 σχετικά με το σύστημα οικουμενικής εναρμόνισης για την ταξινόμηση και επισήμανση των χημικών ουσιών. Ωστόσο, επιτρέπεται να χρησιμοποιούνται ως συντηρητικά στη σύνθεση του προϊόντος δραστικά συστατικά που κατατάσσονται σε οποιαδήποτε από τις ακόλουθες κατηγορίες του GHS, σε αναλογία έως 0,1 % (κατά μάζα) της συνολικής σύνθεσης του χρώματος:

                              —

                              οξεία τοξικότητα (από το στόμα, το δέρμα και μέσω της εισπνοής), κατηγορίας Ι, ΙΙ, ΙΙΙ (μόνο για την τοξικότητα από το στόμα και το δέρμα),

                              —

                              ειδική συστημική τοξικότητα στα όργανα-στόχους (εφάπαξ ή/και επανειλημμένη έκθεση), κατηγορίας Ι, ΙΙ (ή συνδυασμοί τους) και

                              —

                              καρκινογένεση κατηγορίας ΙΙ.

                        Επιτρέπεται η χρήση κετοξίμης σε αλκυδικά χρώματα μέχρις ορίου 0,3 % (κατά μάζα).

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από δελτίο δεδομένων ασφαλείας για τα υλικά του προϊόντος σύμφωνα με τις απαιτήσεις του παραρτήματος ΙΙ του REACH. 1907/2006).

                  γ)

                     Συστατικά (επικίνδυνα για το περιβάλλον): Κανένα συστατικό, συμπεριλαμβανομένων εκείνων που χρησιμοποιούνται στον χρωματισμό (κατά περίπτωση), στο οποίο, κατά τον χρόνο της αίτησης, έχει αποδοθεί ή ενδέχεται να αποδοθεί οποιαδήποτε από τις ακόλουθες φράσεις κινδύνου, δεν πρέπει να υπερβαίνει το 2 % (κατά μάζα):

                              —

                              Ν R50 (πολύ τοξικό για τους υδρόβιους οργανισμούς),

                              —

                              N R50/53 (πολύ τοξικό για τους υδρόβιους οργανισμούς, μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον),

                              —

                              N R51/53 (τοξικό για τους υδρόβιους οργανισμούς, μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον),

                              —

                              N R52/53 (επιβλαβές για τους υδρόβιους οργανισμούς, μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον),

                              —

                              R51 (τοξικό για τους υδρόβιους οργανισμούς),

                              —

                              R52 (επιβλαβές για τους υδρόβιους οργανισμούς),

                              —

                              R53 (μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον)

                        σύμφωνα με την οδηγία 67/548/ΕΟΚ ή την οδηγία 1999/45/ΕΚ.
                  Εναλλακτικά, μπορεί να ληφθεί υπόψη το σύστημα οικουμενικής εναρμόνισης της ταξινόμησης (GHS) (7). Στην περίπτωση αυτή, κανένα συστατικό, συμπεριλαμβανομένων εκείνων που χρησιμοποιούνται στον χρωματισμό (κατά περίπτωση), το οποίο, κατά τον χρόνο της αίτησης, κατατάσσεται σε οποιαδήποτε από τις ακόλουθες κατηγορίες, δεν πρέπει να υπερβαίνει το 2 % (κατά μάζα):
                  τοξικότητα για το υδάτινο περιβάλλον, κατηγοριών (και συνδυασμών τους)

                              —

                              οξεία I, II, III,

                              —

                              χρόνια I, II, III,

                        όπως καθορίστηκαν στην έκδοση ST/SG/AC.10/30 και αναθεωρήθηκαν στην έκδοση ST/SG/AC.10/34/Add.3 σχετικά με το σύστημα οικουμενικής εναρμόνισης για την ταξινόμηση και επισήμανση των χημικών ουσιών.
                  Σε κάθε περίπτωση, το συνολικό άθροισμα όλων των συστατικών στα οποία, κατά τον χρόνο της αίτησης, αποδίδεται ή μπορεί να αποδοθεί οποιαδήποτε από τις ανωτέρω φράσεις κινδύνου (ή συνδυασμός τους) ή κατηγορίες του GHS δεν πρέπει να υπερβαίνει το 4 % (κατά μάζα).
                  Η απαίτηση αυτή δεν ισχύει για την αμμωνία και την ακυλιωμένη αμμωνία.
                  Η απαίτηση αυτή δεν θίγει την υποχρέωση εκπλήρωσης της απαίτησης του κριτηρίου 6 στοιχείο α) ανωτέρω.

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από κατάλογο συστατικών και δελτίο δεδομένων ασφαλείας για τα υλικά κάθε συστατικού σύμφωνα με τις απαιτήσεις του παραρτήματος ΙΙ του REACH (κανονισμός (ΕΚ) αριθ. 1907/2006).

                  δ)

                     Αιθοξυλιωμένες αλκυλοφαινόλες: Δεν χρησιμοποιούνται αιθοξυλιωμένες αλκυλοφαινόλες στο προϊόν, πριν από τον χρωματισμό ή κατά τη διάρκειά του (κατά περίπτωση).

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο.

                  ε)

                     Ενώσεις ισοθειαζολινόνης: Η περιεκτικότητα του προϊόντος σε ενώσεις ισοθειαζολινόνης, πριν από τον χρωματισμό ή κατά τη διάρκειά του (κατά περίπτωση), δεν πρέπει να υπερβαίνει το 0,05 % (κατά μάζα). Η περιεκτικότητα των επιχρισμάτων ξύλου σε ενώσεις ισοθειαζολινόνης δεν πρέπει να υπερβαίνει το 0,2 % (κατά μάζα). Ομοίως, η περιεκτικότητα σε μείγμα 5-χλωρο-2-μεθυλ-2H-ισοθειαζολόνη-3 (αριθ. ΕΚ 247-500-7) και σε 2-μεθυλ-2H-ισοθειαζολόνη-3 (αριθ. ΕΚ 220-239-6) (3:1) δεν πρέπει να υπερβαίνει το 0,0015 % (κατά μάζα).

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, αναφέροντας τις σχετικές ποσότητες (εάν έχει χρησιμοποιήσει).

                  στ)

                  Το προϊόν δεν επιτρέπεται να περιέχει πλήρως φθοριωμένες αλκυλοσουλφονικές ενώσεις (PFAS), πλήρως φθοριωμένα καρβοξυλικά οξέα (PFCA), συμπεριλαμβανομένου του υπερφθοροκτανικού οξέος (PFOA), και συναφείς ενώσεις που περιλαμβάνονται στους «Προκαταρτικούς καταλόγους PFOS, PFAS, PFOA, PFCA, συναφών ενώσεων και χημικών ουσιών που μπορούν να αποικοδομηθούν προς PFCA (όπως αναθεωρήθηκαν το 2007)» του ΟΟΣΑ. Ο κατάλογος του ΟΟΣΑ παρατίθεται στο παράρτημα του παρόντος εγγράφου κριτηρίων.

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο.

                  ζ)

                     Φορμαλδεΰδη: Δεν προστίθεται ελεύθερη φορμαλδεΰδη. Η προσθήκη δοτών φορμαλδεΰδης επιτρέπεται μόνο σε ποσότητες που εξασφαλίζουν ότι η συνολική περιεκτικότητα σε ελεύθερη φορμαλδεΰδη που προκύπτει μετά τον χρωματισμό (κατά περίπτωση) δεν θα υπερβαίνει το 0,001 % (κατά μάζα).

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο. Επιπλέον, ο αιτών υποβάλλει αποτελέσματα δοκιμών οι οποίες έχουν διεξαχθεί από τους προμηθευτές των πρώτων υλών με τη μέθοδο δοκιμών VdL-RL 03 (VdL Guideline 03) «Προσδιορισμός της εντός του δοχείου συγκέντρωσης φορμαλδεΰδης με τη μέθοδο της ακετυλακετόνης», καθώς και υπολογισμούς που συσχετίζουν τα δεδομένα από τις εν λόγω δοκιμές με το τελικό προϊόν, ώστε να καταδεικνύεται ότι η μέγιστη πιθανή τελική συγκέντρωση φορμαλδεΰδης που ελευθερώνεται από ουσίες που ελευθερώνουν φορμαλδεΰδη δεν υπερβαίνει το 0,001 % (κατά μάζα). Εναλλακτικά, η φορμαλδεΰδη που προέρχεται από δότες φορμαλδεΰδης είναι δυνατόν να μετρηθεί στο τελικό προϊόν με υγρή χρωματογραφία υψηλής απόδοσης (HPLC), με τη χρήση εθνικού προτύπου ή της επικυρωμένης μεθόδου που περιγράφεται στο πρότυπο ISO/IEC 17025.

                  η)

                     Αλογονωμένοι οργανικοί διαλύτες: Κατά παρέκκλιση του κριτηρίου 6 στοιχεία α), β) και γ), επιτρέπεται να χρησιμοποιούνται στο προϊόν, πριν από τον χρωματισμό ή κατά τη διάρκειά του (κατά περίπτωση), μόνο αλογονωμένες ενώσεις οι οποίες, κατά τον χρόνο της αίτησης, είχαν υποβληθεί σε εκτίμηση κινδύνων και δεν είχαν ταξινομηθεί με απόδοση των φράσεων κινδύνου R26/27, R45, R48/20/22, R50, R51, R52, R53, R50/53, R51/53, R52/53 και R59 (ή συνδυασμών τους) σύμφωνα με τις οδηγίες 67/548/ΕΟΚ και 1999/45/ΕΚ.

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο.

                  θ)

                     Φθαλικές ενώσεις: Κατά παρέκκλιση του κριτηρίου 6 στοιχεία α), β) και γ), επιτρέπεται να χρησιμοποιούνται στο προϊόν, πριν από τον χρωματισμό ή κατά τη διάρκειά του (κατά περίπτωση), μόνο φθαλικές ενώσεις οι οποίες, κατά τον χρόνο της αίτησης, είχαν υποβληθεί σε εκτίμηση κινδύνου και δεν είχαν ταξινομηθεί με απόδοση των φράσεων κινδύνου R60, R61, R62, R50, R51, R52, R53, R50/53, R51/53 και R52/53 (ή συνδυασμών τους) σύμφωνα με την οδηγία 67/548/ΕΟΚ και τις τροποποιήσεις της. Επιπροσθέτως, το προϊόν δεν επιτρέπεται να περιέχει φθαλικό δι-κ-οκτύλιο, φθαλικό δι-ισοεννεΰλιο και φθαλικό δι-ισοδεκύλιο.

                     Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο.

            7.   Καταλληλότητα για την προβλεπόμενη χρήση

                  α)

                     Απόδοση: Το λευκό και τα ανοικτά χρώματα (συμπεριλαμβάνονται τα τελειώματα, αστάρια, υποστρώματα ή/και ενδιάμεσα χρώματα) έχουν απόδοση (με καλυπτικότητα 98 %) τουλάχιστον 6 m2 ανά λίτρο προϊόντος.
                  Στην περίπτωση των συστημάτων χρωματισμού, το παρόν κριτήριο ισχύει μόνο για τη λευκή βάση (η βάση που περιέχει τη μεγαλύτερη ποσότητα TiO2). Εάν είναι αδύνατον να επιτευχθεί με τη λευκή βάση η απαιτούμενη απόδοση των τουλάχιστον 6 m2 ανά λίτρο με καλυπτικότητα 98 %, το κριτήριο πληρούται μετά τον χρωματισμό της λευκής βάσης για τον σχηματισμό του πρότυπου χρώματος RAL 9010. Για όλες τις άλλες βάσεις που χρησιμοποιούνται για την παραγωγή χρωματισμένων προϊόντων —πρόκειται για βάσεις που κατά κανόνα περιέχουν λιγότερο TiO2 και με τις οποίες είναι αδύνατον να επιτευχθεί η απαιτούμενη απόδοση των τουλάχιστον 6 m2 ανά λίτρο με καλυπτικότητα 98 %— το κριτήριο δεν ισχύει. Στην περίπτωση των χρωμάτων που αποτελούν τμήμα συστήματος χρωματισμού, ο αιτών οφείλει να υποδεικνύει στον τελικό χρήστη, με ένδειξη στη συσκευασία του προϊόντος ή/και στο σημείο πώλησης, ποια απόχρωση ή ποιο αστάρι/υπόστρωμα (που να φέρει το ευρωπαϊκό οικολογικό σήμα, εάν είναι δυνατόν) πρέπει να χρησιμοποιείται ως βασική στρώση πριν από την εφαρμογή της σκουρότερης απόχρωσης.
                  Τα αστάρια με ειδικές ιδιότητες σφράγισης/στεγανοποίησης ή διείσδυσης/σύνδεσης, καθώς και τα αστάρια με ειδικές ιδιότητες πρόσφυσης για επιφάνειες από αλουμίνιο και γαλβανισμένες επιφάνειες έχουν απόδοση (με καλυπτικότητα 98 %) τουλάχιστον 6 m2 ανά λίτρο προϊόντος.
                  Τα ελαστομερή χρώματα έχουν απόδοση (με καλυπτικότητα 98 %) τουλάχιστον 4 m ανά λίτρο προϊόντος.
                  Η απαίτηση αυτή δεν ισχύει για τα βερνίκια, τα βερνίκια εμποτισμού, τα επιχρίσματα δαπέδων, τα χρώματα δαπέδων, τα υποστρώματα, άλλα αστάρια πρόσφυσης και κάθε άλλο διαφανές επίχρισμα.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο ISO 6504/1 (Χρώματα και βερνίκια - Προσδιορισμός καλυπτικής ικανότητας - Μέρος 1: Μέθοδος Kubelka-Munk για λευκά και ανοιχτόχρωμα χρώματα) ή 6504/3 [Μέρος 3: Προσδιορισμός του λόγου αντίθεσης (καλυπτικής ικανότητας) ανοιχτών χρωμάτων σε καθορισμένη επιφανειακή απόδοση] ή (προκειμένου για χρώματα ειδικά σχεδιασμένα για να επιτυγχάνουν τρισδιάστατο διακοσμητικό αποτέλεσμα και χαρακτηριζόμενα από στρώση μεγάλου πάχους) με τη μέθοδο NF T 30 073 (ή ισοδύναμη). Στην περίπτωση των βάσεων που χρησιμοποιούνται για την παραγωγή χρωματισμένων προϊόντων και δεν έχουν αξιολογηθεί σύμφωνα με τις ανωτέρω απαιτήσεις, ο αιτών προσκομίζει στοιχεία που καταδεικνύουν ότι υποδεικνύεται στον τελικό χρήστη να χρησιμοποιήσει αστάρι ή/και γκρι (ή άλλου ανάλογου χρώματος) υπόστρωμα πριν από την εφαρμογή του προϊόντος.

                  β)

                     Αντοχή στο νερό: Τα βερνίκια, τα επιχρίσματα δαπέδων και τα χρώματα δαπέδων έχουν αντοχή στο νερό, προσδιοριζόμενη με τη μέθοδο ISO 2812-3, τόση ώστε μετά από 24ωρη έκθεση και 16ωρη αποκατάσταση να μην παρατηρείται αλλαγή στιλπνότητας ή χρώματος.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο ISO 2812/-3 (Χρώματα και βερνίκια - Προσδιορισμός της αντοχής σε υγρά - Μέρος 3: Μέθοδος χρήσης απορροφητικού μέσου).

                  γ)

                     Πρόσφυση: Τα χρώματα τοιχοποιίας (εξαιρουμένων των διαφανών ασταριών) πρέπει να λαμβάνουν τη βάση της βαθμολογίας στη δοκιμή αποκόλλησης για τον έλεγχο της πρόσφυσης EN 24624 (ISO 4624), ενώ τα επιχρίσματα δαπέδου, τα χρώματα δαπέδου και τα υποστρώματα για επιχρίσεις σκυροδέματος, ξύλου και μετάλλου πρέπει να βαθμολογούνται τουλάχιστον με 2 στη δοκιμή σταυροειδούς εγκοπής για τον έλεγχο της πρόσφυσης EN 2409. Κατά τη διεξαγωγή της δοκιμής EN 24624, εφόσον η αντοχή συνάφειας της επιφάνειας προς βαφή είναι χαμηλότερη από την αντοχή πρόσφυσης του χρώματος, αυτό θεωρείται ως βαθμολογική βάση. Σε αντίθετη περίπτωση, η πρόσφυση του χρώματος πρέπει να υπερβαίνει τη βαθμολογική βάση 1,5 MPa.
                  Ο αιτών αξιολογεί το αστάρι ή/και το τελείωμα είτε το καθένα χωριστά είτε μαζί ως μέρος συστήματος (στο πλαίσιο της δοκιμής, το σύστημα αφορά, στο μέτρο του δυνατού, προϊόντα που φέρουν το ευρωπαϊκό οικολογικό σήμα, εξαιρουμένων των συστημάτων που προορίζονται για μεταλλικές επιφάνειες). Σε περίπτωση δοκιμής του τελειώματος χωριστά, αυτό θεωρείται ως η χείριστη πιθανή κατάσταση όσον αφορά την πρόσφυση.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο EN ISO 2409 ή EN 24624 (ISO 4624), ανάλογα με την περίπτωση.

                  δ)

                     Εκτριβή: Τα επιχρίσματα και χρώματα δαπέδων έχουν αντοχή στην εκτριβή που δεν υπερβαίνει τα 70 mg απώλειας βάρους μετά από 1 000 κύκλους δοκιμής, με φορτίο 1 000 g και λειαντικό τροχό CS10, σύμφωνα με το πρότυπο EN ISO 7784-2:2006.

                     Εκτίμηση και εξακρίβωση: Ο αιτών υποβάλλει έκθεση δοκιμών που αποδεικνύει τη συμμόρφωση με το παρόν κριτήριο με χρήση της μεθόδου EN ISO 7784-2:2006.

                  ε)

                     Γήρανση: Τα τελικά χρώματα τοιχοποιίας και τα τελειώματα ξύλου και μετάλλου, συμπεριλαμβανομένων των βερνικιών, εκτίθενται σε τεχνητή γήρανση σε συσκευή που περιλαμβάνει λυχνίες φθορισμού υπεριώδους (UV) και συμπύκνωση υδρατμών ή ψεκασμό με νερό σύμφωνα με το πρότυπο ISO 11507:2007. Τα χρώματα τοιχοποιίας εκτίθενται της συνθήκες δοκιμής επί 1 000 ώρες, ενώ τα τελειώματα ξύλου και μετάλλου, συμπεριλαμβανομένων των βερνικιών, επί 500 ώρες. Οι συνθήκες δοκιμής είναι: Ακτινοβολία UV-A, 4 ώρες της 60 °C, και υγρασία, 4 ώρες της 50 °C.
                  Εναλλακτικά, τα τελειώματα και βερνίκια ξύλου μπορούν να εκτεθούν σε γήρανση επί 500 ώρες στη συσκευή επιταχυνόμενης γήρανσης QUV, με κυκλική έκθεση σε ακτινοβολία UV(A) και ψεκασμό σύμφωνα με το πρότυπο EN 927-6.
                  Η αλλαγή χρώματος των δοκιμίων που εκτίθενται σε γήρανση δεν υπερβαίνει την τιμή ΔΕ*=4, η δε μείωση της στιλπνότητας των βερνικιών δεν υπερβαίνει το 30 % της αρχικής τιμής της. Η στιλπνότητα μετριέται με τη βοήθεια του προτύπου ISO 2813. Το κριτήριο της αλλαγής χρώματος δεν ισχύει για τα διαφανή βερνίκια και βάσεις.
                  Η κιμωλίαση ελέγχεται με τη μέθοδο δοκιμών EN ISO 4628-6:2007 σε τελικές στρώσεις τοιχοποιίας και σε τελειώματα ξύλου και μετάλλου (κατά περίπτωση) μετά την έκθεση των δοκιμίων σε γήρανση. Στη δοκιμή αυτή οι επιχρίσεις πρέπει να επιτυγχάνουν βαθμολογία 1,5 ή ανώτερη (0,5 ή 1). Το πρότυπο περιλαμβάνει εικονογραφημένες αναφορές.
                  Της τελικές στρώσεις τοιχοποιίας και στα τελειώματα ξύλου και μετάλλου, πρέπει της να ελέγχονται οι ακόλουθες παράμετροι, μετά την έκθεση των δοκιμίων σε γήρανση:

                              —

                              αποφολίδωση (απολέπιση) σύμφωνα με το πρότυπο ISO 4628-5:2003, πυκνότητα φολίδων 2 ή μικρότερη, μέγεθος φολίδων 2 ή μικρότερο,

                              —

                              ρηγμάτωση σύμφωνα με το πρότυπο ISO 4628-4:2003, ποσότητα ρωγμών 2 ή μικρότερη, μέγεθος ρωγμών 3 ή μικρότερο,

                              —

                              σχηματισμός φλυκταινών (φουσκάλες) σύμφωνα με το πρότυπο ISO 4628-2:2003, πυκνότητα φλυκταινών 3 ή μικρότερη, μέγεθος φλυκταινών 3 ή μικρότερο.

                        Λόγω της πληθώρας πιθανών αποχρώσεων, οι δοκιμές αυτές περιορίζονται στη χρησιμοποιούμενη βάση χρωματισμού.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με την εφαρμογή είτε του προτύπου ISO 11507:2007 ανάλογα με της καθορισμένες παραμέτρους ή του προτύπου EN 927-6 ή και των δύο (εάν έχει σημασία). Επιπλέον, ο αιτών υποβάλλει εκθέσεις δοκιμών που έχουν διεξαχθεί με την εφαρμογή του προτύπου EN ISO 4628-2, -4, -5, -6, ανάλογα με την περίπτωση, καθώς και δήλωση με την οποία βεβαιώνει ότι (κατά περίπτωση) η αλλαγή χρώματος της επίχρισης δεν υπερβαίνει την τιμή της παραμέτρου που καθορίζεται στο παρόν έγγραφο.

                  στ)

                     Υδρατμοπερατότητα: Τα εξωτερικής χρήσης χρώματα τοιχοποιίας και σκυροδέματος, για τα οποία διατυπώνεται ο ισχυρισμός ότι «αναπνέουν», πρέπει να κατατάσσονται στην κλάση ΙΙ (μεσαίας υδρατμοπερατότητας) ή ανώτερη σύμφωνα με τη μέθοδο δοκιμών EN ISO 7783-2. Λόγω της πληθώρας πιθανών αποχρώσεων, το παρόν κριτήριο περιορίζεται στη δοκιμή της βάσης χρωματισμού. Η απαίτηση αυτή δεν ισχύει για τα διαφανή αστάρια.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο EN ISO 7783-2.

                  ζ)

                     Υδροπερατότητα: Όταν εξωτερικής χρήσης χρώματα τοιχοποιίας και σκυροδέματος παρουσιάζονται ως υδαταπωθητικά ή ελαστομερή, το επίχρισμα πρέπει να κατατάσσεται στην κλάση ΙΙΙ (χαμηλής υδροπερατότητας) σύμφωνα με τη μέθοδο δοκιμών DIN EN 1062-3:1999. Λόγω της πληθώρας πιθανών αποχρώσεων, το κριτήριο αυτό περιορίζεται στη δοκιμή της βάσης χρωματισμού. Όλα τα άλλα χρώματα τοιχοποιίας πρέπει να κατατάσσονται στην κλάση ΙΙ (μεσαίας υδροπερατότητας) ή ανώτερη σύμφωνα με τη μέθοδο δοκιμών DIN EN 1062-3:1999.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο DIN EN 1062-3:1999.

                  η)

                     Αντοχή στους μύκητες: Τα τελικά επιχρίσματα τοιχοποιίας, για τα οποία διατυπώνεται ο ισχυρισμός ότι έχουν αντιμυκητικές ιδιότητες, πρέπει να επιτυγχάνουν βαθμολογία 2 ή ανώτερη (λιγότερο από 10 % κάλυψης από μύκητες) σύμφωνα με τη μέθοδο BS 3900:G6. Λόγω της πληθώρας πιθανών αποχρώσεων, το κριτήριο αυτό περιορίζεται στη δοκιμή της βάσης χρωματισμού.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο BS 3900:G6.

                  θ)

                     Γεφύρωση ρωγμών: Τα εξωτερικής χρήσης χρώματα τοιχοποιίας (ή σκυροδέματος), για τα οποία διατυπώνεται ο ισχυρισμός ότι έχουν ελαστομερείς ιδιότητες, πρέπει να κατατάσσονται τουλάχιστον στην κλάση Α1 στους 23 °C σύμφωνα με το πρότυπο DIN EN 1062-7:2004. Λόγω της πληθώρας πιθανών αποχρώσεων, το κριτήριο αυτό περιορίζεται στη δοκιμή της βάσης χρωματισμού.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο DIN EN 1062-7:2004.

                  ι)

                     Αντοχή στα αλκάλια: Τα χρώματα και αστάρια τοιχοποιίας δεν εμφανίζουν αισθητή βλάβη όταν στην επίχριση εκτινάσσεται επί 24 ώρες διάλυμα NaOH 10 % σύμφωνα με τη μέθοδο ISO 2812-4:2007. Η αξιολόγηση πραγματοποιείται 24 ώρες μετά την ξήρανση-αποκατάσταση.

                     Εκτίμηση και εξακρίβωση: Ο αιτών υποβάλλει έκθεση δοκιμών που έχουν διεξαχθεί με τη μέθοδο ISO 2812-4:2007.

            8.   Ενημέρωση του καταναλωτή

      Οι ακόλουθες πληροφορίες αναγράφονται στη συσκευασία ή επισυνάπτονται σε αυτήν:

                  —

                  η χρήση, η προς βαφή επιφάνεια και οι συνθήκες χρήσης για τις οποίες προορίζεται το προϊόν, συμπεριλαμβανομένων συμβουλών για τις προπαρασκευαστικές εργασίες κ.λπ., όπως είναι η ορθή προετοιμασία της προς βαφή επιφάνειας, για την εξωτερική χρήση (όπου ενδείκνυται) ή τη θερμοκρασία,

                  —

                  συστάσεις για τον καθαρισμό των εργαλείων και την κατάλληλη διαχείριση των αποβλήτων (ώστε να περιοριστεί η ρύπανση των υδάτων). Οι συστάσεις αυτές θα πρέπει να προσαρμόζονται στον εκάστοτε τύπο προϊόντος και στο εκάστοτε πεδίο εφαρμογής, ενώ επιτρέπεται η χρήση εικονογραμμάτων, όπου ενδείκνυται,

                  —

                  συστάσεις σχετικά με τις συνθήκες υπό τις οποίες πρέπει να διατηρείται το προϊόν μετά το άνοιγμα του δοχείου (για να περιοριστούν τα στερεά απόβλητα), συμπεριλαμβανόμενων των συμβουλών σε θέματα ασφαλείας, όπου ενδείκνυται,

                  —

                  στην περίπτωση των πιο σκουρόχρωμων επιχρισμάτων, για τα οποία δεν ισχύει το κριτήριο 7 στοιχείο α), παρέχονται συμβουλές σχετικά με τη χρήση του ορθού ασταριού ή βασικού χρώματος (που να φέρει το ευρωπαϊκό οικολογικό σήμα, εάν είναι δυνατόν),

                  —

                  ένα κείμενο που υποδεικνύει ότι απαιτείται ειδικός χειρισμός των περισσευμάτων των χρωμάτων για την ασφαλή ως προς το περιβάλλον διάθεσή τους και ότι, συνεπώς, δεν θα πρέπει να απορρίπτονται μαζί με τα οικιακά απορρίμματα ή να χύνονται. Θα πρέπει να ζητούνται συμβουλές από την τοπική αυτοδιοίκηση σχετικά με τη διάθεση και την αποκομιδή των αποβλήτων,

                  —

                  συστάσεις για προληπτικά μέτρα προστασίας για τον ελαιοχρωματιστή. Στη συσκευασία αναγράφεται ή επισυνάπτεται το κείμενο που ακολουθεί (ή άλλο ισοδύναμο):
                  «Περισσότερες πληροφορίες σχετικά με τους λόγους για τους οποίους απονεμήθηκε το οικολογικό σήμα σε αυτό το προϊόν διατίθενται στον δικτυακό τόπο: http://ec.europa.eu/environment/ecolabel.»

         Εκτίμηση και εξακρίβωση: Με την αίτηση συνυποβάλλεται δείγμα της συσκευασίας του προϊόντος, συνοδευόμενο από την αντίστοιχη δήλωση συμμόρφωσης με τα ανωτέρω κριτήρια, όπου ενδείκνυται.
      9.   Πληροφορίες που εμφαίνονται στο οικολογικό σήμα

      Στο πλαίσιο 2 του οικολογικού σήματος αναγράφεται το ακόλουθο κείμενο:

                  —

                  καλές επιδόσεις για εξωτερική χρήση,

                  —

                  περιορισμένη χρήση επικίνδυνων ουσιών,

                  —

                  χαμηλή περιεκτικότητα σε διαλύτες.

         Εκτίμηση και εξακρίβωση: Ο αιτών υποβάλλει δείγμα της συσκευασίας του προϊόντος με το οικολογικό σήμα, καθώς και δήλωση συμμόρφωσης με το παρόν κριτήριο.

         (1)  ΕΕ L 396 της 30.12.2006, σ. 1.

         (2)  ΕΕ L 143 της 30.4.2004, σ. 87.

         (3)  ΕΕ L 200 της 30.7.1999, σ. 1.

         (4)  ΕΕ 196 της 16.8.1967, σ. 1.

         (5)  Στις 27 Ιουνίου 2007, η Ευρωπαϊκή Επιτροπή ενέκρινε «πρόταση κανονισμού του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία ουσιών και μειγμάτων και για την τροποποίηση της οδηγίας 67/548/ΕΟΚ και του κανονισμού (ΕΚ) αριθ. 1907/2006» [COM(2007) 355 τελικό]. Περισσότερες πληροφορίες σχετικά με την αλληλεπικάλυψη μεταξύ του ισχύοντος συστήματος και του GHS, παρέχονται στο παράρτημα VII του τόμου III της πρότασης: http://ec.europa.eu/enterprise/reach/docs/ghs/ghs_prop_vol_iii_en.pdf

         (6)  Επιτροπή εμπειρογνωμόνων του Ο.Η.Ε για τις μεταφορές επικίνδυνων εμπορευμάτων και το σύστημα οικουμενικής εναρμόνισης για την ταξινόμηση και την επισήμανση των επικίνδυνων χημικών ουσιών: http://www.unece.org/trans/main/dgdb/dgcomm/ac10rep.html

         (7)  Βλέπε υποσημείωση 5.


title: Απόφαση 2005/426/ΚΕΠΠΑ του Συμβουλίου, της 6ης Ιουνίου 2005, που θέτει σε εφαρμογή την κοινή θέση 2004/694/ΚΕΠΠΑ για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY)

text:
               8.6.2005

               EL

               Επίσημη Εφημερίδα της Ευρωπαϊκής Ένωσης

               L 144/52

      ΑΠΌΦΑΣΗ 2005/426/ΚΕΠΠΑ ΤΟΥ ΣΥΜΒΟΥΛΊΟΥ

   της 6ης Ιουνίου 2005
   που θέτει σε εφαρμογή την κοινή θέση 2004/694/ΚΕΠΠΑ για περαιτέρω μέτρα προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την κοινή θέση 2004/694/ΚΕΠΠΑ (1), και ιδίως το άρθρο 2, σε συνδυασμό με το άρθρο 23 παράγραφος 2 δεύτερη περίπτωση, της συνθήκης για την Ευρωπαϊκή Ένωση,
   Εκτιμώντας τα ακόλουθα:

               (1)

               Σύμφωνα με την κοινή θέση 2004/694/ΚΕΠΠΑ, το Συμβούλιο θέσπισε μέτρα ώστε να δεσμευθούν όλα τα κεφάλαια και οι οικονομικοί πόροι που ανήκουν σε φυσικά πρόσωπα κατά των οποίων έχουν απαγγελθεί κατηγορίες από το Διεθνές Ποινικό Δικαστήριο για την Πρώην Γιουγκοσλαβία (ICTY).

               (2)

               Στις 18 Απριλίου 2005, το Συμβούλιο εξέδωσε την απόφαση 2005/316/ΚΕΠΠΑ που τροποποιεί τον κατάλογο του παραρτήματος της κοινής θέσης 2004/694/ΚΕΠΠΑ.

               (3)

               Κατόπιν της μεταγωγής των κκ. Vujadin POPOVIC και Nebojsa PAVKOVIC στα τμήματα κράτησης του ICTY, τα ονόματά τους θα πρέπει να αφαιρεθούν από τον κατάλογο.

               (4)

               Το ICTY εξέδωσε, στις 22 Απριλίου 2005, «Διάταξη που επιτρέπει την άρση, με πάσα επιφύλαξη, του κατηγορητηρίου κατά του Goran BOROVNICA», για τον οποίο τεκμαίρεται ότι απεβίωσε. Το όνομά του θα πρέπει επίσης να αφαιρεθεί από τον κατάλογο.

               (5)

               Θα πρέπει, συνεπώς, να τροποποιηθεί ο κατάλογος που περιλαμβάνεται στο παράρτημα της κοινής θέσης 2004/694/ΚΕΠΠΑ,

         ΑΠΟΦΑΣΙΖΕΙ:
   Άρθρο 1
   Ο κατάλογος των προσώπων που περιλαμβάνεται στο παράρτημα της κοινής θέσης 2004/694/ΚΕΠΠΑ αντικαθίσταται από το κείμενο που περιέχεται στο παράρτημα της παρούσας απόφασης.
   Άρθρο 2
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 6 Ιουνίου 2005.

            Για το Συμβούλιο

            Ο Πρόεδρος

         J. KRECKÉ

      (1)  ΕΕ L 315 της 14.10.2004, σ. 52· κοινή θέση όπως τροποποιήθηκε τελευταία από την απόφαση 2005/316/ΚΕΠΠΑ (ΕΕ L 100 της 20.4.2005, σ. 54).

      ΠΑΡΑΡΤΗΜΑ

            «ΠΑΡΑΡΤΗΜΑ
            Κατάλογος προσώπων που αναφέρει το άρθρο 1

                        Όνομα: DJORDJEVIC Vlastimir
                        Ημερομηνία γέννησης: 1948
                        Τόπος γέννησης: Vladicin Han, Σερβία και Μαυροβούνιο
                        Εθνικότητα: Σερβίας και Μαυροβουνίου

                        Όνομα: GOTOVINA Ante
                        Ημερομηνία γέννησης: 12.10.1955
                        Τόπος γέννησης: Νήσος Pasman, Δήμος Zadar, Δημοκρατία της Κροατίας
                        Εθνικότητα: κροατική — γαλλική

                        Όνομα: HADZIC Goran
                        Ημερομηνία γέννησης: 7.9.1958
                        Τόπος γέννησης: Vinkovci, Δημοκρατία της Κροατίας
                        Εθνικότητα: Σερβίας και Μαυροβουνίου

                        Όνομα: KARADZIC Radovan
                        Ημερομηνία γέννησης: 19.6.1945
                        Τόπος γέννησης: Petnjica, Savnik, Μαυροβούνιο, Σερβία και Μαυροβούνιο
                        Εθνικότητα: Βοσνίας-Ερζεγοβίνης

                        Όνομα: LUKIC Milan
                        Ημερομηνία γέννησης: 6.9.1967
                        Τόπος γέννησης: Visegrad, Βοσνία-Ερζεγοβίνη
                        Εθνικότητα: Βοσνίας-Ερζεγοβίνης
                        Ενδεχομένως, Σερβίας και Μαυροβουνίου

                        Όνομα: LUKIC Sredoje
                        Ημερομηνία γέννησης: 5.4.1961
                        Τόπος γέννησης: Visegrad, Βοσνία-Ερζεγοβίνη
                        Εθνικότητα: Βοσνίας-Ερζεγοβίνης
                        Ενδεχομένως, Σερβίας και Μαυροβουνίου

                        Όνομα: MLADIC Ratko
                        Ημερομηνία γέννησης: 12.3.1942
                        Τόπος γέννησης: Bozanovici, Δήμος Kalinovik, Βοσνία-Ερζεγοβίνη
                        Εθνικότητα: Βοσνίας-Ερζεγοβίνης
                        Ενδεχομένως, Σερβίας και Μαυροβουνίου

                        Όνομα: TOLIMIR Zdravko
                        Ημερομηνία γέννησης: 27.11.1948
                        Τόπος γέννησης:
                        Εθνικότητα: Βοσνίας-Ερζεγοβίνης

                        Όνομα: ZELENOVIC Dragan
                        Ημερομηνία γέννησης: 12.2.1961
                        Τόπος γέννησης: Foca, Βοσνία-Ερζεγοβίνη
                        Εθνικότητα: Βοσνίας-Ερζεγοβίνης

                        Όνομα: ZUPLJANIN Stojan
                        Ημερομηνία γέννησης: 22.9.1951
                        Τόπος γέννησης: Kotor Varos, Βοσνία-Ερζεγοβίνη
                        Εθνικότητα: Βοσνίας-Ερζεγοβίνης»


Avis juridique important

|

32004D0210

2004/210/ΕΚ: Απόφαση της Επιτροπής, της 3ης Μαρτίου 2004, σχετικά με τη σύσταση επιστημονικών επιτροπών στον τομέα της ασφάλειας των καταναλωτών, της δημόσιας υγείας και του περιβάλλοντος (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 066 της 04/03/2004 σ. 0045 - 0050

Απόφαση της Επιτροπήςτης 3ης Μαρτίου 2004σχετικά με τη σύσταση επιστημονικών επιτροπών στον τομέα της ασφάλειας των καταναλωτών, της δημόσιας υγείας και του περιβάλλοντος(Κείμενο που παρουσιάζει ενδιαφέρον για τον ΕΟΧ)(2004/210/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 152 και 153,Εκτιμώντας τα ακόλουθα:(1) Οι επιστημονικές επιτροπές ιδρύθηκαν με την απόφαση 97/404/ΕΚ της Επιτροπής, της 10ης Ιουνίου 1997, για τη σύσταση επιστημονικής συντονιστικής επιτροπής(1) και την απόφαση 97/579/ΕΚ της Επιτροπής, της 23ης Ιουλίου 1997, για τη σύσταση επιστημονικών επιτροπών στον τομέα της υγείας των καταναλωτών και της ασφάλειας των τροφίμων(2).(2) Οι αρμοδιότητες της επιστημονικής συντονιστικής επιτροπής (ΕΣΕ) σχετικά με τις επιστημονικές συμβουλές για θέματα σπογγώδους εγκεφαλοπάθειας των βοοειδών και μεταδοτικών σπογγωδών εγκεφαλοπαθειών έχουν μεταφερθεί στην Ευρωπαϊκή Αρχή για την Ασφάλεια των Τροφίμων (ΕΑΑΤ) η οποία συστάθηκε με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων(3).(3) Επίσης, μεταφέρθηκαν στην ΕΑΑΤ οι αρμοδιότητες των πέντε από τις οκτώ επιστημονικές επιτροπές που είχαν συσταθεί με την απόφαση 97/579/ΕΚ της Επιτροπής, και συγκεκριμένα: οι αρμοδιότητες της επιστημονικής επιτροπής τροφίμων, της επιστημονικής επιτροπής για τη διατροφή των ζώων, της επιστημονικής επιτροπής για την υγεία και την ορθή μεταχείριση των ζώων, της επιστημονικής επιτροπής για τα κτηνιατρικά μέτρα σε σχέση με τη δημόσια υγεία και της επιστημονικής επιτροπής για τα φυτά.(4) Οι θητείες των μελών των υπόλοιπων τριών επιστημονικών επιτροπών που είχαν συσταθεί με την απόφαση 97/579/ΕΚ της Επιτροπής, δηλαδή της επιστημονικής επιτροπής για τα "καλλυντικά προϊόντα και τα μη εδώδιμα προϊόντα που προορίζονται για τους καταναλωτές", της επιστημονικής επιτροπής για τα "φάρμακα και τα ιατρικά βοηθήματα" και της επιστημονικής επιτροπής για την "τοξικότητα, την οικοτοξικότητα και το περιβάλλον", έχουν λήξει. Τα μέλη των επιτροπών αυτών εξακολουθούν να ασκούν τα καθήκοντά τους έως την αντικατάστασή τους ή την ανανέωση της θητείας τους.(5) Είναι επομένως αναγκαίο να αντικατασταθεί η απόφαση 97/404/ΕΟΚ της Επιτροπής και η απόφαση 97/579/ΕΚ της Επιτροπής και να καταργηθούν οι πράξεις αυτές.(6) Οι έγκυρες και έγκαιρες επιστημονικές συμβουλές αποτελούν ουσιαστική προϋπόθεση για την Επιτροπή όσον αφορά τις προτάσεις, τις αποφάσεις και την πολιτική που συνδέεται με την ασφάλεια, τη δημόσια υγεία και το περιβάλλον.(7) Οι συμβουλές των επιστημονικών επιτροπών για ζητήματα σχετικά με την ασφάλεια των καταναλωτών, τη δημόσια υγεία και το περιβάλλον πρέπει να βασίζονται στις αρχές της αρτιότητας, της ανεξαρτησίας και της αμεροληψίας και της διαφάνειας, όπως αναπτύσσονται στην ανακοίνωση της Επιτροπής "για τη συγκέντρωση και χρήση εμπειρογνωσίας από την Επιτροπή: Αρχές και κατευθυντήριες γραμμές - Βελτίωση της βάσης γνώσεων για καλύτερες πολιτικές"(4).(8) Είναι σημαντικό οι επιστημονικές επιτροπές να αξιοποιούν κατά τον καλύτερο τρόπο την εξωτερική εμπειρογνωμοσύνη από την ΕΕ και πέρα από αυτήν, ανάλογα με τις ανάγκες κάθε συγκεκριμένου ζητήματος.(9) Είναι ο κατάλληλος χρόνος για να αναδιοργανωθεί η συμβουλευτική δομή των επιστημονικών επιτροπών βάσει της εμπειρίας από τη λειτουργία τους, της σύστασης της ΕΑΑΤ και των μελλοντικών αναγκών της Επιτροπής σε ανεξάρτητες επιστημονικές συμβουλές. Η δομή αυτή πρέπει να προσφέρει την ευελιξία που θα της επιτρέπει την παροχή συμβουλών στην Επιτροπή σχετικά με ζητήματα τα οποία εμπίπτουν σε καθιερωμένους τομείς αρμοδιότητας, καθώς και σχετικά με ανακύπτοντες ή πρόσφατα εντοπιζόμενους κινδύνους για την υγεία και ζητήματα τα οποία δεν καλύπτονται από την αρμοδιότητα άλλων κοινοτικών φορέων αξιολόγησης κινδύνων.(10) Φαίνεται ότι θα εξακολουθήσει να αυξάνεται η ανάγκη για την παροχή ανεξάρτητων επιστημονικών συμβουλών τόσο σε καθιερωμένους όσο και σε νέους τομείς που εμπίπτουν στο πλαίσιο των αρμοδιοτήτων της επιστημονικής επιτροπής για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές και της επιστημονικής επιτροπής για την τοξικότητα, την οικοτοξικότητα και το περιβάλλον.(11) Ο αριθμός των αιτημάτων για επιστημονικές συμβουλές που προέρχονται από την επιστημονική επιτροπή για τα φάρμακα και τα ιατρικά βοηθήματα είναι πολύ μικρός για να αιτιολογήσει τη συνέχιση της ύπαρξής της ως ξεχωριστής επιτροπής. Ωστόσο, λόγω της δυνητικής σπουδαιότητας του τομέα αυτού και ιδίως των ιατρικών βοηθημάτων, είναι αναγκαίο να διατηρηθεί η ικανότητα παροχής επιστημονικών συμβουλών μέσω μιας κατάλληλης επιστημονικής επιτροπής.(12) Για να ενισχυθεί η επιστημονική τους συνοχή, η συνέργεια και η πολυεπιστημονική προσέγγιση και ταυτόχρονα για να ελαχιστοποιηθούν οι πιθανότητες επικάλυψης των αρμοδιοτήτων, πρέπει να επαναπροσδιοριστούν οι τομείς αρμοδιότητας των επιστημονικών επιτροπών και να εξασφαλιστεί ένας συστηματικός και διαρθρωμένος συντονισμός.(13) Είναι σημαντικό η Επιτροπή να μπορεί να υιοθετήσει μια προενεργό προσέγγιση όσον αφορά την πρώτη αξιολόγηση των ανακυπτόντων και των άλλων πρόσφατα εντοπιζόμενων κινδύνων,ΑΠΟΦΑΣΙΖΕΙ:Άρθρο 1Συμβουλευτική δομή και τομείς αρμοδιότητας της επιστημονικής επιτροπής1. Με την παρούσα συνιστώνται οι ακόλουθες επιστημονικές επιτροπές:α) η επιστημονική επιτροπή για τα καταναλωτικά προϊόντα (στο εξής καλούμενη "ΕΕΚΠ")·β) η επιστημονική επιτροπή για την υγεία και τους περιβαλλοντικούς κινδύνους (στο εξής καλούμενη "ΕΕΥΠΚ")·γ) η επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία (στο εξής καλούμενη "ΕΕΑΝΚΥ").2. Οι τομείς αρμοδιότητας των επιστημονικών επιτροπών ορίζονται στο παράρτημα Ι, με την επιφύλαξη των αρμοδιοτήτων που εκχωρεί η κοινοτική νομοθεσία σε άλλους κοινοτικούς φορείς που πραγματοποιούν αξιολογήσεις κινδύνου, όπως η Ευρωπαϊκή Αρχή για την Ασφάλεια των Τροφίμων και ο Ευρωπαϊκός Οργανισμός Αξιολόγησης Φαρμακευτικών Προϊόντων.Άρθρο 2Αποστολή1. Η Επιτροπή ζητεί επιστημονική γνώμη από τις επιστημονικές επιτροπές στις περιπτώσεις που προβλέπονται από την κοινοτική νομοθεσία. Η Επιτροπή μπορεί επίσης να ζητήσει γνώμη από τις επιτροπές για θέματα:α) τα οποία αφορούν άμεσα την ασφάλεια των καταναλωτών, τη δημόσια υγεία και το περιβάλλον, καιβ) τα οποία δεν εμπίπτουν στις αρμοδιότητες άλλων κοινοτικών φορέων.2. Τα αιτήματα για έκδοση επιστημονικής γνωμοδότησης επί θεμάτων τα οποία δεν εμπίπτουν στο πεδίο αρμοδιοτήτων μίας μόνο επιστημονικής επιτροπής ή τα οποία απαιτείται να εξεταστούν από περισσότερες από μία επιτροπές, αντιμετωπίζονται σύμφωνα με τη διαδικασία που προβλέπεται στο άρθρο 10 παράγραφος 2 στοιχείο γ). Το ίδιο ισχύει όσον αφορά τις ανάγκες αποσαφήνισης αιτημάτων για την έκδοση επιστημονικής γνωμοδότησης σύμφωνα με τη διαδικασία που προβλέπεται στο άρθρο 10 παράγραφος 2 στοιχείο β).3. Η Επιτροπή μπορεί να ζητήσει από μια επιστημονική επιτροπή την έκδοση επιστημονικής γνωμοδότησης εντός τακτής προθεσμίας.4. Οι επιστημονικές επιτροπές εφιστούν την προσοχή της Επιτροπής σε κάθε συγκεκριμένο ή ανακύπτον πρόβλημα το οποίο εμπίπτει στο πεδίο της αρμοδιότητάς τους και το οποίο θεωρούν ότι αποτελεί άμεσο ή πιθανό κίνδυνο για την ασφάλεια των καταναλωτών, τη δημόσια υγεία και το περιβάλλον. Η Επιτροπή αποφασίζει για τις ενέργειες στις οποίες πρέπει να προβεί, συμπεριλαμβανομένου, εάν απαιτείται, του αιτήματος για επιστημονική γνωμοδότηση σχετικά με το συγκεκριμένο ζήτημα.5. Με την επιφύλαξη της παραγράφου 3, μια επιστημονική επιτροπή μπορεί να ζητήσει πρόσθετες πληροφορίες από τα ενδιαφερόμενα μέρη για την ολοκλήρωση μιας επιστημονικής γνωμοδότησης.Μια επιστημονική επιτροπή μπορεί να ορίσει προθεσμία για την υποβολή των απαιτούμενων πληροφοριών προς αυτή. Αν οι απαιτούμενες πληροφορίες δεν διαβιβαστούν εντός αυτής της προθεσμίας, η επιτροπή μπορεί να εκδώσει τη γνωμοδότησή της με βάση τις διαθέσιμες πληροφορίες.Άρθρο 3Διορισμός των μελών των επιστημονικών επιτροπών και των αντεπιστελλόντων μελών1. Η ΕΕΚΠ και η ΕΕΥΠΚ αποτελούνται η καθεμία από 19 μέλη κατ' ανώτατο όριο. Τα μέλη αυτά διορίζονται με βάση την εμπειρογνωμοσύνη τους και με γεωγραφική κατανομή η οποία να αντικατοπτρίζει την ποικιλομορφία των επιστημονικών προβλημάτων και προσεγγίσεων στην Κοινότητα. Η Επιτροπή καθορίζει τον αριθμό των μελών κάθε επιτροπής σε συνάρτηση με τις ανάγκες.2. Η ΕΕΑΝΚΥ αποτελείται από 13 μέλη. Τα μέλη αυτά διορίζονται με βάση την ευρεία εμπειρογνωμοσύνη τους στην εφαρμογή της αξιολόγησης κινδύνου και με γεωγραφική κατανομή η οποία να αντικατοπτρίζει την ποικιλομορφία των επιστημονικών προβλημάτων και προσεγγίσεων στην Κοινότητα.Για τυχόν ειδικά ζητήματα, η ΕΕΑΝΚΥ μπορεί να επιστρατεύσει την υποστήριξη έως και έξι αντεπιστελλόντων μελών τα οποία επιλέγονται με βάση την εμπειρογνωμοσύνη τους. Τα αντεπιστέλλοντα μέλη έχουν τα ίδια δικαιώματα με τα μέλη όσον αφορά τη συμμετοχή στις συζητήσεις και τις αρμοδιότητες.3. Τα μέλη κάθε επιστημονικής επιτροπής είναι εμπειρογνώμονες με επιστημονικές γνώσεις σε έναν ή περισσότερους τομείς αρμοδιοτήτων της συγκεκριμένης επιτροπής και καλύπτουν συλλογικά το ευρύτερο δυνατό φάσμα επιστημών.4. Η Επιτροπή διορίζει τα μέλη των επιστημονικών επιτροπών βάσει καταλόγου κατάλληλων υποψηφίων, ο οποίος καταρτίζεται μετά τη δημοσίευση της πρόσκλησης εκδήλωσης ενδιαφέροντος στην Επίσημη Εφημερίδα της Ευρωπαϊκής Ένωσης και στον ιστοχώρο της Επιτροπής.5. Κανένα μέλος επιστημονικής επιτροπής δεν μπορεί να διοριστεί σε περισσότερες από μία από τις επιτροπές που αναφέρονται στο άρθρο 1 παράγραφος 1.Άρθρο 4Κατάρτιση εφεδρικού καταλόγου1. Οι υποψήφιοι οι οποίοι κρίνονται κατάλληλοι για τη θέση σε μια επιστημονική επιτροπή αλλά δεν διορίζονται καλούνται να περιληφθούν σε εφεδρικό κατάλογο. Ο εφεδρικός κατάλογος μπορεί να χρησιμοποιηθεί από τους ακόλουθους:α) την Επιτροπή, για τον προσδιορισμό των κατάλληλων υποψηφίων για την αντικατάσταση μελών σύμφωνα με το άρθρο 7 παράγραφος 2·β) την ΕΕΑΝΚΥ, για τον προσδιορισμό των αντεπιστελλόντων μελών που διαθέτουν την απαιτούμενη εμπειρογνωμοσύνη σε ειδικά ζητήματα·γ) τις επιστημονικές επιτροπές, για το διορισμό εξωτερικών εμπειρογνωμόνων σε ομάδες εργασίας.2. Τα αντεπιστέλλοντα μέλη επιλέγονται από τον εφεδρικό κατάλογο ή από καταλόγους που καταρτίζονται από άλλους κοινοτικούς φορείς ύστερα από ανοικτές διαδικασίες επιλογής για την ικανοποίηση των απαιτήσεων αρτιότητας και ανεξαρτησίας.Άρθρο 5Εκλογή προέδρων και αντιπροέδρων1. Κάθε επιστημονική επιτροπή εκλέγει έναν πρόεδρο και δύο αντιπροέδρους μεταξύ των μελών της. Η εκλογή πραγματοποιείται με απλή πλειοψηφία των μελών που αποτελούν την επιτροπή. Η διάρκεια της θητείας του προέδρου και των αντιπροέδρων είναι τριετής και ανανεώσιμη.2. Η διαδικασία της εκλογής του προέδρου και των αντιπροέδρων των επιστημονικών επιτροπών καθορίζεται στον εσωτερικό κανονισμό.Άρθρο 6Συντονισμός των επιστημονικών επιτροπώνΟι πρόεδροι επικουρούν την Επιτροπή σε ζητήματα που αφορούν το συντονισμό των τριών επιστημονικών επιτροπών σύμφωνα με τη διαδικασία που προβλέπεται στο άρθρο 10 παράγραφος 2 στοιχείο δ).Άρθρο 7Διάρκεια της θητείας1. Η διάρκεια της θητείας των μελών των επιστημονικών επιτροπών είναι τρία έτη και δεν μπορεί να ανανεωθεί για τέταρτη συνεχή φορά. Τα μέλη ασκούν τα καθήκοντά τους έως την αντικατάστασή τους ή την ανανέωση της θητείας τους.Τα μέλη που έχουν μόλις συμπληρώσει τρεις συνεχείς θητείες σε μια επιστημονική επιτροπή μπορούν να επιλεγούν με την ιδιότητα του μέλους σε άλλη επιστημονική επιτροπή.2. Εάν αποδειχθεί ότι κάποιο μέλος δεν συμμετέχει στο έργο μιας επιστημονικής επιτροπής ή εάν επιθυμεί να παραιτηθεί, η Επιτροπή μπορεί να απαλλάξει το μέλος από την ιδιότητά του αυτή και να διορίσει αντικαταστάτη από τον εφεδρικό κατάλογο που προβλέπεται στο άρθρο 4.Άρθρο 8Ομάδες εργασίας και συμμετοχή εξωτερικών εμπειρογνωμόνων1. Ύστερα από συμφωνία με την Επιτροπή, οι επιστημονικές επιτροπές μπορούν να καλέσουν ειδικούς εξωτερικούς εμπειρογνώμονες που θεωρούν ότι διαθέτουν τις σχετικές επιστημονικές γνώσεις και εμπειρογνωμοσύνη για να συνεισφέρουν στο έργο τους.2. Οι επιστημονικές επιτροπές μπορούν να δημιουργήσουν ειδικές ομάδες εργασίας με σαφώς καθορισμένα καθήκοντα. Αυτές οι ομάδες εργασίας θα συγκροτούνται ιδίως εάν η επιτροπή, για να ανταποκριθεί στην αποστολή της, έχει ανάγκη από εξωτερική εμπειρογνωμοσύνη. Στις περιπτώσεις αυτές, συνεκτιμά την εμπειρογνωμοσύνη αυτών των ομάδων εργασίας κατά την έκδοση των επιστημονικών γνωμοδοτήσεων.3. Οι ομάδες εργασίας προεδρεύονται από το μέλος της επιστημονικής επιτροπής που τις συγκάλεσε και δίνουν αναφορά σε αυτό.4. Εάν κάποιο ζήτημα αφορά περισσότερες από μία επιστημονικές επιτροπές, συγκροτείται κοινή ομάδα εργασίας στην οποία συμμετέχουν μέλη από τις επιτροπές, αντεπιστέλλοντα μέλη και εξωτερικοί εμπειρογνώμονες ανάλογα με τις ανάγκες.Άρθρο 9Επιστροφή των εξόδων και αποζημιώσειςΤα μέλη των επιστημονικών επιτροπών, τα αντεπιστέλλοντα μέλη και οι εξωτερικοί εμπειρογνώμονες έχουν δικαίωμα αποζημίωσης για τη συμμετοχή τους στις συνεδριάσεις των επιτροπών και για τις υπηρεσίες που προσφέρουν ως εισηγητές για ένα συγκεκριμένο ζήτημα, όπως προβλέπεται στο παράρτημα ΙΙ.Η επιστροφή των εξόδων μετακίνησης και διαμονής γίνεται από την Επιτροπή.Άρθρο 10Εσωτερικός κανονισμός1. Οι επιστημονικές επιτροπές εγκρίνουν κοινό εσωτερικό κανονισμό ύστερα από διαβούλευση με την Επιτροπή. Ο εσωτερικός κανονισμός εγγυάται ότι οι επιστημονικές επιτροπές εκτελούν τα καθήκοντά τους τηρώντας τις αρχές της αρτιότητας, της ανεξαρτησίας και της διαφάνειας αλλά και σεβόμενες τις νόμιμες απαιτήσεις του εμπορικού απορρήτου.2. Ο εσωτερικός κανονισμός καλύπτει ιδίως:α) την εκλογή του προέδρου και των αντιπροέδρων της επιστημονικής επιτροπής·β) τις διαδικασίες για:i) το συντονισμό και την κατανομή των θεμάτων,ii) την έκδοση γνωμοδοτήσεων υπό κανονικές συνθήκες καιiii) την έκδοση γνωμοδοτήσεων με ταχύτερη γραπτή διαδικασία, αν ο επείγων χαρακτήρας ενός ζητήματος απαιτεί τέτοια διαδικασία·γ) τον ορισμό της υπεύθυνης επιστημονικής επιτροπής για την αντιμετώπιση θεμάτων που αφορούν περισσότερες από μία επιστημονικές επιτροπές·δ) τις διαδικασίες που εξασφαλίζουν το συντονισμό μεταξύ των επιστημονικών επιτροπών, συμπεριλαμβανομένων των θεμάτων που αφορούν την εναρμόνιση της εκτίμησης των κινδύνων·ε) τη δημιουργία και την οργάνωση των ομάδων εργασίας των επιστημονικών επιτροπών·στ) τη συμμετοχή εξωτερικών εμπειρογνωμόνων και, για την ΕΕΑΝΚΥ, των αντεπιστελλόντων μελών·ζ) το διορισμό των εισηγητών και την περιγραφή των καθηκόντων τους σε σχέση με την προετοιμασία των σχεδίων γνωμοδοτήσεων για τις επιστημονικές επιτροπές·η) τη μορφή και το περιεχόμενο των επιστημονικών γνωμοδοτήσεων και των διαδικασιών για την εξασφάλιση και τη βελτίωση της συνοχής τους·θ) τις διαδικασίες για τον προσδιορισμό, την επίλυση ή τη διευκρίνιση διιστάμενων απόψεων με την Κοινότητα και τους διεθνείς φορείς με αντίστοιχα καθήκοντα, συμπεριλαμβανομένης της ανταλλαγής πληροφοριών και της οργάνωσης κοινών συνεδριάσεων·ι) την οργάνωση ακροάσεων με τη βιομηχανία ή ειδικές ομάδες συμφερόντων·ια) τις αρμοδιότητες και τις υποχρεώσεις των μελών, των αντεπιστελλόντων μελών και των εξωτερικών εμπειρογνωμόνων όσον αφορά τις επαφές τους με τους αιτούντες, τις ειδικές ομάδες συμφερόντων και άλλα ενδιαφερόμενα μέρη·ιβ) την εκπροσώπηση κάθε επιστημονικής επιτροπής σε εξωτερικές δραστηριότητες, ιδίως σε σχέση με άλλους κοινοτικούς ή διεθνείς φορείς που ασχολούνται με αντίστοιχες δραστηριότητες.Άρθρο 11Κανόνες ψηφοφορίαςΚάθε επιστημονική επιτροπή ενεργεί με την πλειοψηφία των μελών της.Άρθρο 12Έκδοση επιστημονικών γνωμοδοτήσεωνΟι επιστημονικές επιτροπές γνωμοδοτούν κατά πλειοψηφία των μελών που τις αποτελούν.Άρθρο 13Διιστάμενες απόψεις1. Οι επιστημονικές επιτροπές επικουρούν την Επιτροπή να εντοπίσει σε αρχικό στάδιο τις πιθανές ή τις πραγματικές διαφορές μεταξύ των επιστημονικών τους απόψεων και των επιστημονικών απόψεων της Κοινότητας και των διεθνών φορέων που έχουν αντίστοιχα καθήκοντα. Επικουρούν την Επιτροπή με σκοπό την αποφυγή, την επίλυση ή την αποσαφήνιση διιστάμενων απόψεων.2. Όταν έχει διαπιστωθεί ουσιαστική διαφορά επί επιστημονικών θεμάτων και ο σχετικός φορέας είναι κοινοτικός οργανισμός, η αρμόδια επιστημονική επιτροπή, ύστερα από αίτημα της Επιτροπής, συνεργάζεται με τον εν λόγω οργανισμό με σκοπό είτε να επιλυθεί η διαφορά, είτε να υποβληθεί στην Επιτροπή κοινό έγγραφο στο οποίο θα διευκρινίζονται τα επίμαχα επιστημονικά θέματα και θα προσδιορίζονται οι σχετικές ανακρίβειες στα δεδομένα. Το έγγραφο αυτό δημοσιοποιείται.Άρθρο 14Ανεξαρτησία1. Τα μέλη των επιστημονικών επιτροπών και τα αντεπιστέλλοντα μέλη διορίζονται προσωπικώς. Δεν μεταβιβάζουν τις αρμοδιότητές τους σε άλλο μέλος ή σε τρίτο πρόσωπο.2. Τα μέλη της επιστημονικής επιτροπής και τα αντεπιστέλλοντα μέλη δεσμεύονται να ενεργούν ανεξάρτητα από οποιαδήποτε εξωτερική επιρροή.Για το σκοπό αυτόν υποβάλλουν δήλωση δέσμευσης ότι θα ενεργούν προς όφελος του δημοσίου συμφέροντος και δήλωση συμφερόντων αναφέροντας είτε την απουσία είτε την ύπαρξη οποιουδήποτε συμφέροντος θα μπορούσε να θεωρηθεί ότι επηρεάζει την ανεξαρτησία τους.Οι δηλώσεις αυτές γίνονται γραπτώς και δημοσιοποιούνται. Τα μέλη των επιστημονικών επιτροπών υποβάλλουν ετήσιες δηλώσεις.3. Τα μέλη των επιστημονικών επιτροπών, τα αντεπιστέλλοντα μέλη και οι εξωτερικοί εμπειρογνώμονες που συμμετέχουν στις ομάδες εργασίας δηλώνουν σε κάθε συνεδρίαση οποιαδήποτε προσωπικά συμφέροντα που θα μπορούσαν να θεωρηθούν ότι επηρεάζουν την ανεξαρτησία τους σε σχέση με τα θέματα της ημερήσιας διάταξης.Άρθρο 15Διαφάνεια1. Τα αιτήματα για γνωμοδοτήσεις, οι ημερήσιες διατάξεις, τα πρακτικά και οι γνωμοδοτήσεις των επιστημονικών επιτροπών δημοσιοποιούνται χωρίς αδικαιολόγητη καθυστέρηση και με μέριμνα για την τήρηση του εμπορικού απορρήτου.2. Οι απόψεις της μειοψηφίας αναφέρονται πάντοτε στις γνωμοδοτήσεις των επιστημονικών επιτροπών και αποδίδονται στα αντίστοιχα μέλη ή αντεπιστέλλοντα μέλη.3. Ο εσωτερικός κανονισμός δημοσιεύεται στον ιστοχώρο της Επιτροπής.4. Τα ονόματα των μελών των επιστημονικών επιτροπών δημοσιεύονται στην Επίσημη Εφημερίδα της Ευρωπαϊκής Ένωσης. Επίσης δημοσιεύονται στον ιστοχώρο της Επιτροπής μαζί με σύντομο βιογραφικό σημείωμα του κάθε μέλους.Τα ονόματα των συμμετεχόντων στις ομάδες εργασίας παρέχονται μαζί με τη γνωμοδότηση στην οποία συνεισέφεραν.5. Ο εφεδρικός κατάλογος που καταρτίζεται μετά την πρόσκληση εκδήλωσης ενδιαφέροντος δημοσιεύεται στην Επίσημη Εφημερίδα της Ευρωπαϊκής Ένωσης. Δημοσιεύεται επίσης στον ιστοχώρο της Επιτροπής.Άρθρο 16ΑπόρρητοΤα μέλη των επιστημονικών επιτροπών, τα αντεπιστέλλοντα μέλη και οι εξωτερικοί εμπειρογνώμονες υποχρεούνται να μην αποκαλύπτουν καμία πληροφορία που περιήλθε στη γνώση τους στο πλαίσιο των εργασιών των επιστημονικών επιτροπών ή μιας από τις ομάδες εργασίας, εφόσον ενημερωθούν ότι η πληροφορία είναι απόρρητη.Άρθρο 17Η γραμματεία των επιστημονικών επιτροπών της Επιτροπής1. Οι επιστημονικές επιτροπές και οι ομάδες εργασίας τους συγκαλούνται από την Επιτροπή.2. Η Επιτροπή παρέχει την επιστημονική και διοικητική γραμματεία των επιστημονικών επιτροπών και των ομάδων εργασίας τους.3. Η γραμματεία είναι υπεύθυνη για την παροχή της αναγκαίας επιστημονικής και διοικητικής υποστήριξης με σκοπό τη διευκόλυνση της αποτελεσματικής λειτουργίας των επιστημονικών επιτροπών σύμφωνα με τον εσωτερικό κανονισμό, ιδίως όσον αφορά τις απαιτήσεις περί αρτιότητας, ανεξαρτησίας και διαφάνειας.4. Η γραμματεία εξασφαλίζει επίσης τον επιστημονικό και διοικητικό συντονισμό των δραστηριοτήτων των ίδιων των επιστημονικών επιτροπών και, όπου κρίνεται αναγκαίο, το συντονισμό των δραστηριοτήτων τους σε σχέση με άλλους κοινοτικούς και διεθνείς φορείς.Άρθρο 18Αντικατάσταση των επιστημονικών επιτροπώνΟι επιστημονικές επιτροπές που συγκροτούνται με το άρθρο 1 παράγραφος 1 της παρούσας απόφασης αντικαθιστούν τις ήδη υπάρχουσες επιστημονικές επιτροπές που είχαν συσταθεί με την απόφαση 97/579/ΕΚ ως εξής:α) η επιστημονική επιτροπή για τα καταναλωτικά προϊόντα αντικαθιστά την επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές·β) η επιστημονική επιτροπή για την υγεία και τους περιβαλλοντικούς κινδύνους αντικαθιστά την επιστημονική επιτροπή για την τοξικότητα, την οικοτοξικότητα και το περιβάλλον·γ) η επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία αντικαθιστά την επιστημονική επιτροπή για τα φάρμακα και τα ιατρικά βοηθήματα.Άρθρο 19Κατάργηση1. Οι αποφάσεις 97/404/ΕΚ και 97/579/ΕΚ καταργούνται.Ωστόσο, οι τρεις επιτροπές που συγκροτούνται με τις αποφάσεις αυτές εξακολουθούν να λειτουργούν έως ότου οι επιστημονικές επιτροπές που συγκροτούνται με την παρούσα απόφαση αναλάβουν τα καθήκοντά τους.2. Οι παραπομπές στις καταργηθείσες αποφάσεις νοούνται ως παραπομπές στην παρούσα απόφαση· οι αναφορές στις επιτροπές και στα τμήματα που συνεστήθησαν με τις καταργηθείσες αποφάσεις νοούνται ως αναφορές στις επιτροπές που συγκροτούνται με την παρούσα απόφαση.Βρυξέλλες, 3 Μαρτίου 2004.Για την ΕπιτροπήDavid ByrneΜέλος της Επιτροπής(1) ΕΕ L 169 της 27.6.1997, σ. 85· απόφαση όπως τροποποιήθηκε από την απόφαση 2000/443/ΕΚ (ΕΕ L 179 της 18.7.2000, σ. 13).(2) ΕΕ L 237 της 28.8.1997, σ. 18· απόφαση όπως τροποποιήθηκε από την απόφαση 2000/443/ΕΚ.(3) ΕΕ L 31 της 1.2.2002, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1642/2003 (ΕΕ L 245 της 29.9.2003, σ. 4).(4) COM (2002) 713 τελικό της 11ης Δεκεμβρίου 2002 "για τη συγκέντρωση και χρήση εμπειρογνωσίας από την Επιτροπή: Αρχές και κατευθυντήριες γραμμές - Βελτίωση της βάσης γνώσεων για καλύτερες πολιτικές".ΠΑΡΑΡΤΗΜΑ IΤΟΜΕΑΣ ΑΡΜΟΔΙΟΤΗΤΑΣ1. Επιστημονική επιτροπή για τα καταναλωτικά προϊόνταΠαρέχει γνωμοδοτήσεις για θέματα που αφορούν την ασφάλεια των καταναλωτικών προϊόντων (μη εδώδιμα προϊόντα που προορίζονται για τους καταναλωτές). Ειδικότερα, εξετάζει θέματα που αφορούν την ασφάλεια και τις αλλεργιογόνες ιδιότητες των καλλυντικών προϊόντων και των συστατικών τους -όσον αφορά τον αντίκτυπό τους στην υγεία των καταναλωτών- των παιχνιδιών, των υφασμάτων, των ενδυμάτων, των προϊόντων προσωπικής φροντίδας, των οικιακών προϊόντων όπως είναι τα απορρυπαντικά και των υπηρεσιών που παρέχονται στους καταναλωτές όπως είναι η δερματοστιξία.2. Επιστημονική επιτροπή για την υγεία και τους περιβαλλοντικούς κινδύνουςΠαρέχει γνωμοδοτήσεις για θέματα που αφορούν την εξέταση της τοξικότητας και της οικοτοξικότητας των χημικών, βιοχημικών και βιολογικών ενώσεων η χρήση των οποίων ενδέχεται να έχει βλαβερές συνέπειες για την ανθρώπινη υγεία και το περιβάλλον. Ειδικότερα, εξετάζει θέματα που αφορούν τα νέα και τα υπάρχοντα χημικά προϊόντα, τους περιορισμούς και τη διάθεση στην αγορά των επικίνδυνων ουσιών, τα βιοκτόνα, τα απόβλητα, τους περιβαλλοντικούς ρύπους, τα πλαστικά και τα άλλα υλικά που χρησιμοποιούνται στους αγωγούς ύδρευσης (π.χ. νέες οργανικές ουσίες), το πόσιμο νερό, την ποιότητα του αέρα σε εσωτερικούς και εξωτερικούς χώρους.Εξετάζει θέματα που αφορούν την έκθεση του ανθρώπου σε μείγματα χημικών, την ευαισθητοποίηση στους ενδοκρινικούς διαταράκτες και τον προσδιορισμό τους.3. Η επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγείαΠαρέχει γνωμοδοτήσεις για θέματα που αφορούν ανακύπτοντες ή πρόσφατα εντοπιζόμενους κινδύνους και για γενικά θέματα που άπτονται πολλών επιστημονικών τομέων και τα οποία απαιτούν συνολική αξιολόγηση των κινδύνων για την ασφάλεια των καταναλωτών ή τη δημόσια υγεία και για σχετικά θέματα, τα οποία δεν καλύπτονται από άλλους κοινοτικούς φορείς αξιολόγησης κινδύνου.Πιθανοί τομείς δραστηριότητας είναι, μεταξύ άλλων, οι ενδεχόμενοι κίνδυνοι που συνδέονται με την αλληλεπίδραση των παραγόντων κινδύνου, τα συνεργικά αποτελέσματα, τα σωρευτικά αποτελέσματα, η αντιμικροβιακή αντοχή, οι νέες τεχνολογίες όπως είναι οι νανοτεχνολογίες, τα ιατρικά βοηθήματα στα οποία περιλαμβάνονται και εκείνα στα οποία ενσωματώνονται ουσίες ζωικής ή ανθρώπινης προέλευσης, η μηχανική των ιστών, τα προϊόντα αίματος, η μείωση της γονιμότητας, ο καρκίνος των ενδοκρινών αδένων, οι φυσικοί κίνδυνοι όπως είναι ο θόρυβος και τα ηλεκτρομαγνητικά πεδία (από κινητά τηλέφωνα, πομπούς και ηλεκτρονικές οικιακές συσκευές) και οι μεθοδολογίες για την αξιολόγηση των νέων κινδύνων.ΠΑΡΑΡΤΗΜΑ IIΑΠΟΖΗΜΙΩΣΕΙΣΤα μέλη των επιστημονικών επιτροπών, τα αντεπιστέλλοντα μέλη και οι εξωτερικοί εμπειρογνώμονες δικαιούνται αποζημιώσεις για τη συμμετοχή τους στις δραστηριότητες των επιστημονικών επιτροπών ως εξής:Για τη συμμετοχή στις συνεδριάσεις:- 300 ευρώ για κάθε πλήρη ημέρα συμμετοχής ή 150 ευρώ για συμμετοχή σε πρωινή ή απογευματινή συνεδρίαση μιας επιστημονικής επιτροπής, μιας ομάδας εργασίας ή για συμμετοχή σε εξωτερική συνεδρίαση που συνδέεται με το έργο μιας επιστημονικής επιτροπής.Για τις υπηρεσίες εισηγητή για ένα θέμα το οποίο απαιτεί τουλάχιστον μίας ημέρας προετοιμασία του σχεδίου γνωμοδότησης και με προηγούμενη γραπτή συμφωνία της Επιτροπής:- 300 ευρώ,- εάν αιτιολογείται πλήρως και ανάλογα με το διαθέσιμο προϋπολογισμό, το ποσό αυτό μπορεί κατ' εξαίρεση να αυξηθεί στα 600 ευρώ για θέματα τα οποία έχουν ιδιαίτερες απαιτήσεις όσον αφορά το φόρτο εργασίας.Για ιδιαίτερα περίπλοκα θέματα πολυεπιστημονικού χαρακτήρα είναι δυνατόν να ορίζονται περισσότεροι του ενός εισηγητές.


title: Απόφαση του Συμβουλίου, της 26ης Μαΐου 2016, για τον διορισμό τεσσάρων μελών του διοικητικού συμβουλίου του Ευρωπαϊκού Οργανισμού Φαρμάκων

text:
               3.6.2016

               EL

               Επίσημη Εφημερίδα της Ευρωπαϊκής Ένωσης

               C 197/2

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 26ης Μαΐου 2016
   για τον διορισμό τεσσάρων μελών του διοικητικού συμβουλίου του Ευρωπαϊκού Οργανισμού Φαρμάκων
   (2016/C 197/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και για κτηνιατρική χρήση και για τη σύσταση Ευρωπαϊκού Οργανισμού Φαρμάκων (1), και συγκεκριμένα το άρθρο 65 παράγραφοι 1 και 4,
   Εκτιμώντας τα ακόλουθα:

               (1)

               Στις 27 Ιανουαρίου 2016 η Επιτροπή, σύμφωνα με το άρθρο 65 παράγραφος 1 του κανονισμού (ΕΚ) αριθ. 726/2004, υπέβαλε κατάλογο υποψηφίων εκπροσώπων οργανώσεων ασθενών, οργανώσεων ιατρών και οργανώσεων κτηνιάτρων για να παρέχουν υπηρεσίες στο διοικητικό συμβούλιο του Ευρωπαϊκού Οργανισμού Φαρμάκων.

               (2)

               Το Ευρωπαϊκό Κοινοβούλιο έλαβε υπόψη τον εν λόγω κατάλογο υποψηφίων και γνωστοποίησε τις απόψεις του στο Συμβούλιο στις 21 Απριλίου 2016,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται διά της παρούσης μέλη του διοικητικού συμβουλίου του Ευρωπαϊκού Οργανισμού Φαρμάκων για τριετή περίοδο τα ακόλουθα πρόσωπα από τις 15 Ιουνίου 2016:

               ΟΡΓΑΝΩΣΕΙΣ ΑΣΘΕΝΩΝ

               ΟΡΓΑΝΩΣΕΙΣ ΙΑΤΡΩΝ

               ΟΡΓΑΝΩΣΕΙΣ ΚΤΗΝΙΑΤΡΩΝ

               κ. Yann LE CAM
               κα Ilaria PASSARANI

               κ. Wolf-Dieter LUDWIG

               κα Nancy DE BRIYNE

         Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 26 Μαΐου 2016.

            Για το Συμβούλιο

            Ο Πρόεδρος

         H.G.J. KAMP

      (1)  ΕΕ L 136 της 30.4.2004, σ. 1.


title: Απόφαση (ΕΕ) 2015/1302 της Επιτροπής, της 28ης Ιουλίου 2015, για τον προσδιορισμό των εγγράφων «Integrating the Healthcare Enterprise» που μπορούν να χρησιμεύσουν ως έγγραφα αναφοράς κατά την ανάθεση δημοσίων συμβάσεων (Κείμενο που παρουσιάζει ενδιαφέρον για τον ΕΟΧ)

text:
               29.7.2015

               EL

               Επίσημη Εφημερίδα της Ευρωπαϊκής Ένωσης

               L 199/43

         ΑΠΌΦΑΣΗ (ΕΕ) 2015/1302 ΤΗΣ ΕΠΙΤΡΟΠΉΣ
   της 28ης Ιουλίου 2015
   για τον προσδιορισμό των εγγράφων «Integrating the Healthcare Enterprise» που μπορούν να χρησιμεύσουν ως έγγραφα αναφοράς κατά την ανάθεση δημοσίων συμβάσεων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών 89/686/ΕΟΚ και 93/15/ΕΟΚ του Συμβουλίου και των οδηγιών 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ του Ευρωπαϊκού Κοινοβουλίου και του Συμβουλίου και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1) και ιδίως το άρθρο 13 παράγραφος 1,
   Κατόπιν διαβούλευσης με την ευρωπαϊκή πολυμερή πλατφόρμα φορέων για την τυποποίηση των ΤΠΕ και τους εμπειρογνώμονες του κλάδου,
   Εκτιμώντας τα ακόλουθα:

               (1)

               Η τυποποίηση διαδραματίζει σημαντικό ρόλο στην υποστήριξη της στρατηγικής «Ευρώπη 2020», όπως ορίζεται στην ανακοίνωση της Επιτροπής με τίτλο «Ευρώπη 2020: Στρατηγική για έξυπνη, βιώσιμη και χωρίς αποκλεισμούς ανάπτυξη» (2). Πολλές εμβληματικές πρωτοβουλίες της στρατηγικής «Ευρώπη 2020» υπογραμμίζουν τη σημασία της εθελοντικής τυποποίησης σε αγορές προϊόντων ή υπηρεσιών προκειμένου να εξασφαλίζεται η συμβατότητα και η διαλειτουργικότητα μεταξύ προϊόντων και υπηρεσιών, να προωθείται η τεχνολογική ανάπτυξη και να παρέχεται υποστήριξη στην καινοτομία.

               (2)

               Η ολοκλήρωση της ενιαίας ψηφιακής αγοράς αποτελεί βασική προτεραιότητα για την Ευρωπαϊκή Ένωση όπως τονίζεται στην ετήσια στρατηγική ανάπτυξης 2015 (3). Η Επιτροπή δρομολόγησε τη στρατηγική της για την ψηφιακή ενιαία αγορά (4), όπου επισημαίνεται ο ρόλος της τυποποίησης και της διαλειτουργικότητας όσον αφορά τη δημιουργία μιας ευρωπαϊκής ψηφιακής οικονομίας με μακροπρόθεσμο δυναμικό ανάπτυξης.

               (3)

               Στην ψηφιακή κοινωνία, τα προϊόντα τυποποίησης καθίστανται αναγκαία για να εξασφαλίζεται η διαλειτουργικότητα μεταξύ συσκευών, εφαρμογών, αποθετηρίων δεδομένων, υπηρεσιών και δικτύων. Η ανακοίνωση της Επιτροπής με τίτλο «Ένα στρατηγικό όραμα για τα ευρωπαϊκά πρότυπα: Προχωρώντας προς τα εμπρός για την ενίσχυση και την επιτάχυνση της βιώσιμης ανάπτυξης της ευρωπαϊκής οικονομίας έως το 2020» (5) αναγνωρίζει την ιδιαιτερότητα της τυποποίησης των ΤΠΕ, όπου οι λύσεις, εφαρμογές και υπηρεσίες ΤΠΕ συχνά καταρτίζονται από παγκόσμια φόρουμ και κοινοπραξίες για τις ΤΠΕ που έχουν αναδειχθεί ως ηγετικοί οργανισμοί ανάπτυξης προτύπων ΤΠΕ.

               (4)

               Ο κανονισμός (ΕΕ) αριθ. 1025/2012 έχει σκοπό τον εκσυγχρονισμό και τη βελτίωση του ευρωπαϊκού πλαισίου τυποποίησης. Θεσπίζει ένα σύστημα βάσει του οποίου η Επιτροπή μπορεί να αποφασίσει να προσδιορίσει τις σχετικότερες και ευρύτερα αποδεκτές τεχνικές προδιαγραφές των ΤΠΕ που έχουν εκδοθεί από οργανισμούς που δεν είναι ευρωπαϊκοί, διεθνείς ή εθνικοί οργανισμοί τυποποίησης. Η δυνατότητα να χρησιμοποιηθεί το πλήρες φάσμα των τεχνικών προδιαγραφών των ΤΠΕ κατά την προμήθεια υλισμικού, λογισμικού και υπηρεσιών τεχνολογίας των πληροφοριών θα καταστήσει δυνατή τη διαλειτουργικότητα, θα βοηθήσει να αποφεύγονται οι εγκλωβισμοί στις δημόσιες διοικήσεις και θα ενθαρρύνει τον ανταγωνισμό στον τομέα της προμήθειας διαλειτουργικών λύσεων ΤΠΕ.

               (5)

               Οι τεχνικές προδιαγραφές των ΤΠΕ που μπορούν να είναι επιλέξιμες για χρήση ως στοιχεία αναφοράς στις δημόσιες συμβάσεις πρέπει να συμμορφώνονται με τις απαιτήσεις που ορίζονται στο παράρτημα II του κανονισμού (ΕΕ) αριθ. 1025/2012. Η συμμόρφωση με τις απαιτήσεις αυτές εξασφαλίζει, για τις δημόσιες αρχές, ότι οι τεχνικές προδιαγραφές των ΤΠΕ καθορίζονται σύμφωνα με τις αρχές του ανοικτού χαρακτήρα, της αμεροληψίας, της αντικειμενικότητας και της μη επιβολής διακρίσεων, που αναγνωρίζονται από τον Παγκόσμιο Οργανισμό Εμπορίου (ΠΟΕ) στον τομέα της τυποποίησης.

               (6)

               Η απόφαση για τον προσδιορισμό των προδιαγραφών των ΤΠΕ πρόκειται να εκδοθεί ύστερα από διαβούλευση με την ευρωπαϊκή πολυμερή πλατφόρμα φορέων για την τυποποίηση των ΤΠΕ, η οποία συγκροτήθηκε με την απόφαση 2011/C 349/04 της Επιτροπής (6) όπως συμπληρώνεται από άλλες μορφές διαβούλευσης με εμπειρογνώμονες του κλάδου.

               (7)

               Στις 2 Οκτωβρίου 2014 η ευρωπαϊκή πολυμερής πλατφόρμα φορέων για την τυποποίηση των ΤΠΕ αξιολόγησε 27 έγγραφα «Integrating the Healthcare Enterprise» (IHE) με βάση τις απαιτήσεις που καθορίζονται στο παράρτημα II του κανονισμού (ΕΕ) αριθ. 1025/2012 και εξέδωσε θετική γνώμη σχετικά με τον προσδιορισμό τους για να χρησιμοποιηθούν ως έγγραφα αναφοράς κατά την ανάθεση δημόσιων συμβάσεων. Η αξιολόγηση των 27 εγγράφων IHE υποβλήθηκε στη συνέχεια σε διαβούλευση με το δίκτυο eHealth, που έχει συσταθεί βάσει του άρθρου 14 της οδηγίας 2011/24/ΕΕ του Ευρωπαϊκού Κοινοβουλίου και του Συμβουλίου (7), το οποίο επιβεβαίωσε τη θετική γνωμοδότηση για τον ορισμό τους.

               (8)

               Η IHE αναπτύσσει τεχνικές προδιαγραφές των ΤΠΕ στον τομέα της τεχνολογίας των πληροφοριών στην υγειονομική περίθαλψη. Τα 27 έγγραφα «Integrating the Healthcare Enterprise» (IHE) αποτελούν λεπτομερείς προδιαγραφές, που αναπτύχθηκαν κατά τη διάρκεια περιόδου 15 ετών στο πλαίσιο των επιτροπών IHE, που βελτιστοποιούν την επιλογή των καθιερωμένων προτύπων τα οποία περιγράφουν τα διάφορα επίπεδα διαλειτουργικότητας (δηλαδή το πρωτόκολλο επικοινωνίας, το τεχνικό, σημασιολογικό, συντακτικό, εφαρμοστικό επίπεδο) με σκοπό να βρουν λύσεις διαλειτουργικότητας για την ανταλλαγή ή την κοινή χρήση ιατρικών δεδομένων.

               (9)

               Τα 27 έγγραφα IHE εμπεριέχουν το δυναμικό να αυξήσουν τη διαλειτουργικότητα των υπηρεσιών και εφαρμογών eHealth προς όφελος των ασθενών και της ιατρικής κοινότητας. Τα 27 έγγραφα IHE θα πρέπει επομένως να οριστούν ως τεχνικές προδιαγραφές ΤΠΕ επιλέξιμες για χρήση ως στοιχεία αναφοράς σε δημόσιες συμβάσεις,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα έγγραφα «Integrating the Healthcare Enterprise» που αναφέρονται στο παράρτημα είναι επιλέξιμα για χρήση ως έγγραφα αναφοράς στην ανάθεση δημόσιων συμβάσεων.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 28 Ιουλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 316 της 14.11.2012, σ. 12.

      (2)  COM(2010) 2020 τελικό, της 3ης Μαρτίου 2010.

      (3)  COM(2014) 902.

      (4)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Στρατηγική για την ψηφιακή ενιαία αγορά της Ευρώπης», COM(2015) 192 final, της 6ης Μαΐου 2015.

      (5)  COM(2011) 311 final, της 1ης Ιουνίου 2011.

      (6)  Απόφαση 2011/C 349/04 της Επιτροπής, της 28ης Νοεμβρίου 2011, σχετικά με τη σύσταση της ευρωπαϊκής πολυμερούς πλατφόρμας φορέων για την τυποποίηση των ΤΠΕ (ΕΕ C 349 της 30.11.2011, σ. 4).

      (7)  Οδηγία 2011/24/ΕΕ του Ευρωπαϊκού Κοινοβουλίου και του Συμβουλίου, της 9ης Μαρτίου 2011, περί εφαρμογής των δικαιωμάτων των ασθενών στο πλαίσιο της διασυνοριακής υγειονομικής περίθαλψης (ΕΕ L 88 της 4.4.2011, σ. 45).

      ΠΑΡΑΡΤΗΜΑ

         ΚΑΤΑΛΟΓΟΣ ΤΩΝ ΕΓΓΡΑΦΩΝ «INTEGRATING THE HEALTHCARE ENTERPRISE» ΠΟΥ ΕΙΝΑΙ ΕΠΙΛΕΞΙΜΑ ΓΙΑ ΧΡΗΣΗ ΩΣ ΕΓΓΡΑΦΑ ΑΝΑΦΟΡΑΣ ΚΑΤΑ ΤΗΝ ΑΝΑΘΕΣΗ ΔΗΜΟΣΙΩΝ ΣΥΜΒΑΣΕΩΝ

                  1.

                  IHE XCPD: Cross-Community Patient Discovery;

                  2.

                  IHE XCA: Cross-Community Access;

                  3.

                  IHE XCF: Cross-Community Fetch;

                  4.

                  IHE XDR: Cross-Enterprise Document Reliable Interchange;

                  5.

                  IHE CT: Consistent Time;

                  6.

                  IHE ATNA: Audit Trail and Node Authentication;

                  7.

                  IHE BPPC: Basic Patient Privacy Consents;

                  8.

                  IHE XUA: Cross-Enterprise User Assertion;

                  9.

                  IHE PRE: Pharmacy Prescription;

                  10.

                  IHE DIS: Pharmacy Dispense;

                  11.

                  IHE XPHR: Exchange of Personal Health Record Content;

                  12.

                  IHE XD-MS: Cross-Enterprise Sharing of Medical Summaries Integration Profile;

                  13.

                  IHE XD-SD: Cross-Enterprise Sharing of Scanned Documents;

                  14.

                  IHE PIX: Patient Identifier Cross-Referencing;

                  15.

                  IHE PDQ: Patient Demographics Query;

                  16.

                  IHE XDS.b: Cross-Enterprise Document Sharing;

                  17.

                  IHE XDS-I.b: Cross-Enterprise Document Sharing for Imaging;

                  18.

                  IHE XD-LAB: Laboratory Reports;

                  19.

                  IHE XDM: Cross-Enterprise Document Media Interchange;

                  20.

                  IHE SVS: Sharing Value Sets;

                  21.

                  IHE SWF: Radiology Scheduled Workflow;

                  22.

                  IHE SWF.b: Radiology Scheduled Workflow;

                  23.

                  IHE PIR: Patient Information Reconciliation;

                  24.

                  IHE PAM: Patient Administration Management;

                  25.

                  IHE LTW: Laboratory Testing Workflow;

                  26.

                  IHE LCSD: Laboratory Code Sets Distribution;

                  27.

                  IHE LWA: Laboratory Analytical Workflow.


title: Απόφαση του Συμβουλίου, της 25ης Φεβρουαρίου 2009 , για το διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης

text:
               3.6.2009

               EL

               Επίσημη Εφημερίδα της Ευρωπαϊκής Ένωσης

               C 123/10

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 25ης Φεβρουαρίου 2009
   για το διορισμό και την αντικατάσταση μελών του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης
   2009/C 123/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης, και ιδίως το άρθρο 4 (1),
   την υποψηφιότητα που υπέβαλε η κυβέρνηση της ΚΥΠΡΟΥ,
   Εκτιμώντας ότι:

               (1)

               με την απόφασή του της 18ης Σεπτεμβρίου 2006 (2), το Συμβούλιο διόρισε τα μέλη του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για τη χρονική περίοδο από 18ης Σεπτεμβρίου 2006 μέχρι 17ης Σεπτεμβρίου 2009,

               (2)

               μετά την παραίτηση του κ. Μιχαήλ ΦΥΣΕΝΤΖΙΔΗ, χηρεύει θέση τακτικού μέλους του Διοικητικού Συμβουλίου του προαναφερθέντος Κέντρου στην κατηγορία των εκπροσώπων των κυβερνήσεων,

               (3)

               το τακτικό μέλος από την Κύπρο, του Διοικητικού Συμβουλίου του προαναφερθέντος Κέντρου πρέπει να διορισθεί για το υπόλοιπο της θητείας, η οποία λήγει στις 17 Σεπτεμβρίου 2009,

         ΑΠΟΦΑΣΙΖΕΙ:
   Άρθρο μόνο
   Το άτομο του οποίου το όνομα ακολουθεί διορίζεται μέλος του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης, για το υπόλοιπο της θητείας, ήτοι έως την 17η Σεπτεμβρίου 2009:

      ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ

   ΚΥΠΡΟΣ: Δρ. Γεώργιος ΟΞΙΝΟΣ

      Βρυξέλλες, 25 Φεβρουαρίου 2009.

            Για το Συμβούλιο

            Ο Πρόεδρος

         J. ŠEBESTA

      (1)  ΕΕ L 39, 13.2.1975, σ. 1.

      (2)  ΕΕ C 240, 5.10.2006, σ. 1.


title: 2011/126/ΕΕ: Απόφαση του Συμβουλίου, της 21ης Φεβρουαρίου 2011 , σχετικά με τη σύναψη της συμφωνίας μεταξύ της Ευρωπαϊκής Κοινότητας και της Δυτικοαφρικανικής Οικονομικής και Νομισματικής Ένωσης σχετικά με ορισμένες πτυχές των αεροπορικών μεταφορών

text:
               25.2.2011

               EL

               Επίσημη Εφημερίδα της Ευρωπαϊκής Ένωσης

               L 51/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 21ης Φεβρουαρίου 2011
   σχετικά με τη σύναψη της συμφωνίας μεταξύ της Ευρωπαϊκής Κοινότητας και της Δυτικοαφρικανικής Οικονομικής και Νομισματικής Ένωσης σχετικά με ορισμένες πτυχές των αεροπορικών μεταφορών
   (2011/126/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 σε συνδυασμό με το άρθρο 218 παράγραφος 6 στοιχείο α) και το άρθρο 218 παράγραφος 8 πρώτο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Στις 5 Ιουνίου 2003 το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες για την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (2)

               Η Επιτροπή διαπραγματεύθηκε, εξ ονόματος της Ευρωπαϊκής Κοινότητας, συμφωνία με τη Δυτικοαφρικανική Οικονομική και Νομισματική Ένωση σχετικά με ορισμένες πτυχές των αεροπορικών μεταφορών, με βάση τους μηχανισμούς και τις οδηγίες που περιλάμβανε το παράρτημα της απόφασης με την οποία το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες για την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (3)

               Η συμφωνία υπεγράφη, εξ ονόματος της Ευρωπαϊκής Κοινότητας, στις 30 Νοεμβρίου 2009, με την επιφύλαξη της ενδεχόμενης σύναψής της σε μεταγενέστερη ημερομηνία, σύμφωνα με την απόφαση 2010/144/ΕΚ του Συμβουλίου (1).

               (4)

               Μετά την έναρξη ισχύος της συνθήκης της Λισαβόνας στις 1 12 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα.

               (5)

               Κρίνεται σκόπιμο να εγκριθεί η εν λόγω συμφωνία,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, η συμφωνία μεταξύ της Ευρωπαϊκής Κοινότητας και της Δυτικοαφρικανικής οικονομικής και νομισματικής ένωσης σχετικά με ορισμένες πτυχές των αεροπορικών μεταφορών («η συμφωνία»).
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που ορίζεται στο άρθρο 9 παράγραφος 1 της συμφωνίας και στην εξής δήλωση:

      «Μετά την έναρξη ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία εκείνη ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, ο όρος “Ευρωπαϊκή Κοινότητα” στο κείμενο της συμφωνίας γίνεται καταλλήλως “Ευρωπαϊκή Ένωση”.»

   Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 21 Φεβρουαρίου 2011.

            Για το Συμβούλιο

            Ο Πρόεδρος

         MARTONYI J.

      (1)  ΕΕ L 56 της 6.3.2010, σ. 15.